Tertelan pembasmi kuman, Ashanty buang air besar 12 kali
Oleh MOHAMMAD SHAHEMY AZMI

6 Julai 2021, 4:38 pm
JAKARTA – Gara-gara tertelan cecair pembasmi kuman, penyanyi Ashanty pasrah apabila mengalami sakit perut sehingga menyebabkan dia terpaksa membuang air besar sebanyak 12 kali.
Memetik laporan hot.detik.com, isteri kepada penyanyi dan juga komposer, Anang Hermansyah itu berkata, dia tidak sengaja tertelan cecair pembasmi kuman selepas menyangkanya ubat kumur.
“Saya masuk ke bilik mandi dan mengambil sebotol pembasmi kuman yang disangka sebagai ubat kumur.
“Selepas berkumur, baru saya perasan itu adalah ubat pembasmi kuman dan tertelan sedikit cecair tersebut,” katanya.
Menyedari hal tersebut, Ashanty yang panik kemudian memberitahu suaminya kerana bimbang dirinya tertelan racun.
Kata penyanyi yang popular menerusi lagu Aku Memilihmu itu, ubat pembasmi kuman yang ditelan mempunyai rasa lavender yang masam.

“Nasib baik saya cuma tertelan sedikit sahaja dan telah minum air putih dengan banyak.
“Walaupun sedikit, seharian saya mengalami sakit perut sehingga tidak boleh tidur kerana kerap membuang air besar sehingga 12 kali,” ujarnya.
Akibat kejadian itu, Ashanty mengakui berasa cukup terseksa menahan sakit perut. Namun dia enggan untuk mendapatkan rawatan di hospital kerana bimbang situasi Covid-19 jika dia keluar daripada rumah.
Justeru, Ashanty cuma mengambil inisiatif dengan meminum air kelapa muda untuk meredakan kesakitan yang dialaminya. -K! ONLINE


Sesi akad nikah di tanah kubur, tepi jenazah wali
Oleh KOSMO!

6 Julai 2021, 4:15 pm
JAKARTA – Sepasang pengantin baharu di Kabupaten Karanganyar, Jawa Tengah menjadi tular selepas menjalani sesi akad nikah di tepi jenazah si wali di tanah perkuburan, baru-baru ini.
Menurut laporan Detik.com, upacara pernikahan diadakan di situsebelum bapa pengantin wanita dikebumikan selepas meninggal dunia akibat Covid-19.
Hal itu disahkan oleh Ketua Badan Pencegahan Bencana Daerah (BPBD) Karanganyar, Sundoro Budi Karyanto yang memberitahu sesi itu di atas permintaan keluarga pengantin wanita.
“Memang benar kejadian itu berlaku dan pihak BPBD mengizinkannya kerana ia di atas permintaan pengantin.
“Mungkin mereka mahu akad nikah disaksikan juga oleh si ayah walaupun sudah meninggal dunia,” jelas Sundoro.
Tambah Sundoro, acara akad nikah berlangsung di bawah pemantau petugas kesihatan dan jenazah terus ditanam sebaik sahaja ijab kabul selesai. – Agensi


Silap pilih pakaian, dua wanita maut di puncak gunung
Oleh KOSMO!

6 Julai 2021, 4:00 pm
ROM, Itali – Dua wanita menemui ajal di puncak Gunung Vincent Pyramid, Itali akibat kesejukan melampau selepas memakai pakaian tidak bersesuaian dengan suhu di bawah paras beku, lapor akhbar The Sun, kelmarin.
Martina Sviluppo, 29, dan Paola Viscardi, 28, meninggal dunia hujung minggu lalu semasa mendaki Gunung Vincent Pyramid di timur Pergunungan Alps.
Menurut laporan, kedua-dua mangsa bersama seorang rakan lelaki, Valerio Zolla, 29, berjaya sampai di puncak gunung itu dengan selamat,  namun tersesat ketika perjalanan turun dan sukar mencari jalan pulang.
Lokasi mereka yang berkabus pada di altitud tinggi dan awan rendah menyebabkan jarak penglihatan sangat terhad.
Keadaan menjadi lebih parah apabila ribut dan angin kencang melanda ketika mereka bertiga masih berusaha mencari jalan turun.
Sviluppo dan Visacradi sempat membuat panggilan kecemasan ke pusat bantuan di Aosta sekitar pukul 2 petang (waktu tempatan) tetapi tidak dapat mengesahkan kedudukan mereka dengan tepat.

Helikopter penyelamat telah dihantar dalam usaha mencari dan menyelamat tetapi tidak dapat mendarat lebih awal kerana cuaca buruk.
Salah seorang mangsa dilaporkan meninggal dunia sejurus selepas bantuan tiba, manakala seorang lagi dibawa turun ke pusat bantuan tetapi doktor-doktor tidak berjaya menyelamatkan mangsa, demikian menurut laporan akhbar Itali, La Repubblica.
Seorang lagi pendaki, Zolla terselamat dalam kejadian itu, namun mengalami hipotermia yang serius dan dibawa ke hospital Switzerland untuk rawatan lanjut.
Menurut pasukan penyelamat, kumpulan itu dikatakan mempunyai kelengkapan mendaki gunung yang baik jika mendaki dalam keadaan cuaca biasa.
Namun begitu, pakaian mereka tidak direka untuk berada di puncak gunung dalam tempoh lama pada  waktu malam.
Ahli meteorologi, Valentina Acordon mengatakan bahawa suhu di puncak gunung sekitar -4 darjah Celsius akan terasa seperti -15 darjah celcius disebabkan tiupan  kencang. – Agensi


PGA diarah ke Raub kawal insiden ‘Musang King’
6 Julai 2021, 4:51 pm
KUALA LUMPUR – Pasukan Gerakan Am (PGA) akan ditugaskan ke Raub, Pahang dalam usaha menjaga keselamatan dan ketenteraman awam susulan insiden kekecohan melibatkan 18 pekebun durian ‘Musang King’ dan anggota penguat kuasa, semalam.
Ketua Polis Negara, Datuk Seri Acryl Sani Abdullah Sani berkata, Polis Diraja Malaysia (PDRM) tidak akan berkompromi dengan pihak yang cuba mengganggu-gugat pihak berkuasa yang sedang menjalankan tugas.
“Di Raub nanti PGA bertanggungjawab untuk memastikan keselamatan orang awam terjaga semasa menjalankan tugas dan pihak yang terlibat juga wajib mematuhi peraturan undang-undang yang sedia ada.
“Tentu sekali ada dalam kalangan mereka yang tidak berpuas hati, namun mereka perlu menggunakan saluran undang-undang yang betul jika terdapat sebarang bantahan terhadap tindakan pihak berkuasa,” ujarnya ketika membuat tinjauan di kawasan Perintah Kawalan Pergerakan Diperketatkan (PKPD) di Flat Sri Sabah, Cheras, hari ini.
Mengulas berkenaan tindakan beberapa ahli politik yang sanggup merentas negeri/daerah untuk memberi sokongan kepada 18 pekebun durian, jelas beliau, pihak PDRM telah membuka kertas siasatan berhubung perkara itu.
“Tindakan sewajarnya akan dikenakan terhadap mereka jika terbukti berlaku pelanggaran Prosedur Operasi Standard (SOP) Kawalan Pergerakan Pelan Pemulihan Negara (PPN),” ujarnya.

Terdahulu, Kosmo! melaporkan 18 pekebun durian telah ditahan Ahad lalu ekoran melakukan beberapa provokasi terhadap kakitangan Jabatan Perhutanan Negeri Pahang (JPNP) ketika operasi penguatkuasaan di Hutan Simpan Kekal (HSK) Batu Talam, Raub, Pahang.
Bagaimanapun Mahkamah Majistret Raub membenarkan 18 pekebun durian ‘Musang King’ itu direman selama dua hari hingga hari ini untuk membantu siasatan, manakala Ahli Dewan Undangan Negeri (ADUN) Tras, Chow Yu Hui yang turut ditahan dibebaskan dengan ikat jamin.
Ahli Jawatankuasa DAP Kebangsaan yang juga ADUN Sungai Pelek, Ronnie Liu bersama Ahli Parlimen Bentong, Wong Teck dan Ahli Parlimen Raub, Tengku Zulpuri Shah Raja Puji dilihat hadir ke Mahkamah Raub untuk memberi sokongan kepada 18 pekebun durian yang direman. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua lelaki degil keluar masuk kawasan PKPD ditahan
Oleh OTHMAN YAHAYA

7 Julai 2021, 10:03 pm
SUNGAI PETANI – Dua lelaki yang berdegil untuk keluar dan masuk dengan sesuka hati ke kawasan Perintah Kawalan Pergerakan Diperketatkan (PKPD) di Sungai Lalang dan Bakar Arang dekat sini ditahan polis hari ini.
Kedua-dua suspek yang berusia 47 dan 44 tahun itu ditahan dalam dua tangkapan berasingan di dua lokasi tersebut pada petang ini.
Ketua Polis Daerah Kuala Muda, Asisten Komisioner Adzli Abu Shah memberitahu, suspek ditahan kerana menghalang tugas penjawat awam, melakukan ugutan jenayah dan ingkar arahan PKPD.
“Lelaki berusia 47 tahun bertegas untuk keluar masuk sesuka hati dan enggan menurut arahan  sebelum mengugut untuk merempuh sekatan jalan raya (SJR) Taman Bandar Baru, Sungai Lalang.
“Suspek kemudian memecut laju kereta Proton Saga BLM dan cuba merempuh anggota polis bertugas serta melepasi sekatan sebelum berjaya ditahan di rumahnya di Taman Bandar Baru,” katanya di sini hari ini.
Menurut Adzli, kes kedua membabitkan seorang pemandu bas kilang yang ditahan di SJR di hadapan sebuah kilang di Bakar Arang.

Tambahnya, permohonan reman ke atas kedua-dua lelaki itu termasuk suspek pertama yang memegang kad orang kelainan upaya (sakit mental) akan dibuat esok. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mengaku pegawai kerajaan tapi sebenarnya pengangkut rumput
Oleh KOSMO!

7 Julai 2021, 9:00 pm
JAKARTA – Helah seorang lelaki yang menipu teman wanitanya dengan mengatakan bahawa dia bekerja sebagai pegawai kerajaan akhirnya terbongkar apabila dia didapati sebenarnya seorang pengangkut rumput, lapor laman berita Suara.com semalam.
Dalam satu video yang dimuat naik di media sosial, seorang wanita mendedahkan teman lelaki rakannya itu sebelum ini dengan bangga memberitahu bahawa dia bekerja sebagai seorang Pegawai Awam Negeri (PNS).
Bagaimanapun, setelah diekori sebanyak dua kali, lelaki itu didapati bukanlah seorang PNS, sebaliknya mencari rezeki sebagai pengangkut rumput dengan menggunakan motosikal.
“Saya menemani rakan saya untuk mengekori kekasihnya yang mengaku bekerja sebagai PNS. Namun, selepas diekori sebanyak dua kali, dia rupa-rupanya bekerja sebagai pengangkut rumput pada setiap pagi,” tulis wanita itu pada hantarannya.
Video tersebut menjadi perhatian netizen dengan pelbagai reaksi diberikan terhadap lelaki itu.
“Apapun pekerjaannya, yang penting halal,” tulis seorang netizen.

“Bertuah kerana mempunyai teman lelaki yang merendah diri. Apa yang penting adalah usaha, bukan status pegawai,” komen seorang lagi. – AGENSI


Pemandu maut, kereta terbabas masuk paya
Oleh YATIMIN ABDULLAH

7 Julai 2021, 9:56 pm
RANTAU PANJANG – Mayat seorang lelaki ditemui di dalam sebuah kereta yang dipercayai terbabas sebelum masuk ke dalam sebuah paya di Jalan Rantau Panjang-Lalang Pepuyu dekat Kampung Lubok Stol di sini hari ini
Mangsa, Abdullah Taifur Mohd. Yusoff, 40, ditemui berada di dalam kereta jenis Perodua Myvi oleh anggota Balai Bomba dan Penyelamat Rantau Panjang selepas menjalankan operasi menyelamat di kawasan paya sedalam tiga meter itu.
Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, pihaknya menerima panggilan kecemasan mengenai penemuan sebuah kereta di dalam paya pada pukul 11.38 pagi.
“Pemeriksaan di lokasi itu mendapati, sebuah kereta jenis Perodua Myvi dipercayai telah terbabas dan masuk ke dalam paya.
“Kita juga menjumpai mayat mangsa yang sudah meninggal dunia di dalam kereta tersebut,” katanya ketika dihubungi Kosmo! hari ini.
Menurut Imran, bomba menyerahkan mayat mangsa kepada pihak polis untuk tindakan lanjut.

Difahamkan, penduduk di kawasan itu menjumpai kereta dipandu mangsa sudah tenggelam di dalam paya berkenaan pada pukul 11.30 pagi sebelum melaporkan kejadian kepada pihak bomba. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sainbayar juarai GP Kahramanmaras
Oleh SOPI SAMAILE

7 Julai 2021, 10:43 pm
JAGUH Terengganu Cycling Team (TSG), Jambaljamts Sainbayar terus mempamerkan kayuhan berbisa apabila memenangi Grand Prix (GP) Kahramanmaras di Turki pada Isnin lalu.
Lebih manis lagi apabila rakan sepasukan, Metkel Eyob pula menamatkan perlumbaan di belakangnya sekali gus memberikan kedudukan podium satu-dua buat TSG.
Sainbayar dan Eyob muncul terawal dalam kelompok 11 pelumba melintasi garisan penamat pada perlumbaan sejauh 124.5 kilometer itu dengan masa keseluruhan 3 jam 00 minit 08 saat.
Pelumba Ukraine, Mykhylo Kononenko daripada pasukan Salcano Sakarya BB pula melengkapkan kedudukan podium di tempat ketiga.
“Ini adalah perlumbaan pertama saya di Eropah dan perasaan cukup teruja dapat memberikan kemenangan sulung kepada TSG.
“Perlumbaan agak sukar dengan angin kuat dan cuaca panas menyebabkan ramai pelumba ketinggalan mamun pelatun kami berjaya memecut,” jelas Sainbayar ketika dihubungi Kosmo! di Kuala Terengganu semalam.

Empat lagi wakil TSG turut berjaya menamatkan perlumbaan menyaksikan Jeroen Meijers di kedudukan ke-16, selain Nur Aimar Zariff (42), Shahrul Mat Amin (43) dan Afiq Huznie Othman (62). – K! ONLINE


Dua kejohanan hoki temui peminat hujung tahun ini
Oleh MUHAMMAD ZUHAILY BADLISHAH

7 Julai 2021, 9:52 pm
KONFEDERASI Hoki Malaysia (MHC) akan menganjurkan dua kejohanan domestik hujung tahun ini selepas mengambil kira kesemua pemain terlibat mempunyai masa mencukupi untuk mendapatkan suntikan vaksin Covid-19.
Dua kejohanan itu adalah Piala Tun Abdul Razak 2021 yang telah ditetapkan pada 10 hingga 20 November sebelum Liga Hoki Remaja Malaysia (MJHL) 2021 bermula dari 26 November hingga 2 Januari 2022.
Pengumuman penetapan tarikh dua kejohanan itu telah diumumkan oleh Jawatankuasa Pertandingan MHC menerusi pengerusinya, Datuk Seri Dr. Anil Jeet Singh dan satu hantaran video daripada MHC semalam.
“Penganjuran Piala Tun Abdul Razak dan MJHL akan diteruskan. MHC akan melakukan perancangan serta menyusun jadual sebaiknya selain mengambil kira ruang masa yang cukup untuk setiap pemain mendapatkan suntikan vaksin.
“Perbincangan lebih terperinci pada 25 Julai ini untuk menetapkan venue, SOP (prosedur operasi standard) serta langkah terbaik buat semua pihak khususnya penganjuran MJHL membabitkan remaja yang masih bersekolah.
“Kami menaikkan had umur pemain 21 tahun ke bawah untuk MJJL 2021 berbanding 19 tahun sebelum ini. Kami juga ada terima cadangan untuk menaikkan sedikit lagi had umur penyertaan MJHL 2021 tetapi ia masih dalam perbincangan,” katanya.

Setakat ini, MHC telah menerima 10 penyertaan daripada divisyen satu dan 14 penyertaan untuk divisyen dua bagi kategori lelaki, manakala 14 pasukan wanita telah menghantar penyertaan untuk kategori wanita.
Sebagai rekod, penganjuran MJHL tahun lalu terpaksa dibatalkan ekoran penularan pandemik Covid-19, manakala saingan Piala Tun Abdul Razak 2020 dilangsungkan dengan jayanya tanpa sebarang kes Covid-19 melibatkan pemain atau pegawai. – K! ONLINE


Dunia lepasi angka tragis 4 juta kematian Covid-19
Oleh KOSMO!

7 Julai 2021, 10:51 pm
GENEVA, Switzerland – Dunia melepasi angka tragis empat juta kematian Covid-19 yang direkodkan hari ini, kata Pertubuhan Kesihatan Sedunia (WHO)  sambil menambah, bilangan sebenar korban pandemik dipercayai lebih tinggi.
Ketua WHO,  Tedros Adhanom Ghebreyesus mengumumkan angka tersebut  lebih 18 bulan sejak Covid-19  muncul di China pada Disember 2019.
“Dunia berada di titik bahaya dalam pandemik ini. Kita baru saja melewati angka tragis empat juta kematian Covid-19 yang mungkin lebih rendah daripada jumlah keseluruhan sebenar,” kata Tedros pada sidang media di ibu pejabat WHO di Geneva.
Ketua Pengarah agensi kesihatan Pertubuhan Bangsa-Bangsa Bersatu itu berkata, beberapa negara yang mempunyai kadar vaksinasi tinggi kini ‘bersantai seolah-seolah pandemik  sudah berakhir’ dengan memansuhkan langkah kesihatan awam dan merancang untuk memberikan  dos penggalak.
Bagaimanapun, beliau memberitahu,  terlalu banyak negara  dunia mengalami peningkatan mendadak kes Covid-19 dan kemasukan ke hospital disebabkan penularan varian koronavirus dan ‘ketidaksetaraan mengejutkan’ dalam akses global kepada  vaksin.
“Ini membawa kepada kekurangan bekalan oksigen, rawatan dan menyebabkan gelombang kematian di beberapa bahagian di Benua Afrika, Asia dan rantau Amerika Latin.

“Nasionalisme vaksin di mana segelintir negara membolot bekalan vaksin adalah tidak bermoral,” kata Tedros. – AFP


Jangan dikenang lagi Piala AFC
Oleh KOSMO!

7 Julai 2021, 10:04 pm
Oleh MOHD. RAFIE AZIMI
KEKECEWAAN tidak dapat beraksi dalam Piala AFC tidak seharusnya menghantui pemikiran para pemain Kedah Darul Aman FC (KDA FC) ketika mereka sedang berusaha untuk terus berada di kelompok teratas Liga Super dan hanya berada empat mata di belakang pendahulu, JDT.
Justeru kata ketua jurulatihnya, Aidil Sharin Sahak, beliau mahu para pemain untuk tidak ‘meratapi’ kekecewaan itu dan perlu segera memberi fokus kepada saingan liga tempatan.
Katanya, semua pihak perlu percaya akan hikmah di sebalik pembatalan aksi melibatkan KDA FC dan Terengganu FC (TFC) dalam saingan peringkat Asia tersebut selain berusaha menunaikan tanggungjawab sebaik mungkin demi kebanggaan penyokong setia.
“Di peringkat Piala AFC, kita mungkin sudah ‘selesai’ tetapi masih banyak tugas perlu dilaksanakan dalam liga tempatan, setidak-tidaknya menyamai pencapaian berada di kedudukan kedua Liga Super seperti tahun lalu.
“Kami perlu lupakan segera kekecewaan ini dan segera bergerak ke depan. Dalam masa sama, saya memuji barisan pemain dan pengurusan yang sebelum ini bersungguh-sungguh membuat persiapan untuk menghadapi Piala AFC,” katanya kepada pemberita di Alor Setar semalam.

Konfederasi Bola Sepak Asia (AFC) semalam mengesahkan penyertaan beberapa kumpulan dalam saingan Piala AFC yang turut melibatkan dua wakil negara, Kedah Darul Aman FC dan Terengganu City FC terpaksa dibatalkan kesan daripada pandemik COVID-19.
AFC dalam satu kenyataan memaklumkan, pembatalan itu terpaksa dibuat berikutan cabaran dihadapi untuk mencari hos sesuai yang dapat menganjurkan perlawanan bagi kumpulan G, H dan I secara berpusat.
Sementara itu, Ketua Pasukan KDA FC, Baddrol Bakhtiar berkata, beliau bersama rakan-rakannya kini sudah bersedia untuk mula mengalihkan tumpuan kepada aksi saingan tempatan, selepas ini.
“Kalau bercakap mengenai soal persiapan untuk ke Piala AFC, saya rasa pasukan telah melakukan yang terbaik. Sejak awal musim kita telah mendapatkan pemain-pemain berkualiti dan sepanjang tempoh menjalani latihan, masing-masing berusaha bersungguh-sungguh melakukan persediaan.
“Bagi saya kita sudah buat 100 peratus, namun tiada rezeki untuk beraksi di pentas Asia. Insya Allah, pasukan ini akan berusaha mencari kedudukan terbaik dalam liga musim ini supaya tahun depan, kita sekali lagi berpeluang beraksi di pentas Asia,” katanya. – K! ONLINE


Ancelotti mahu Richarlison sertai Real
Oleh KOSMO!

7 Julai 2021, 9:15 pm
MADRID – Bekas pengurus Everton, Carlo Ancelotti dilaporkan sedang mengintai peluang untuk mengadakan perbincangan bersama kelab lamanya iu untuk melihat potensi membawa pemain pasukan itu, Richarlison menyertainya di Real Madrid.
Ancelotti dilantik menjadi jurulatih baharu gergasi Sepanyol itu pada Jun lalu dengan kontrak sehingga 2024 dan kini dalam proses untuk membina semula Real yang gagal meraih sebarang kejuaraan musim lalu.
Jurulatih dari Itali itu dikatakan melihat Richarlison sebagai salah seorang pemain yang mampu mengembalikan kehebatan The Galacticos dan perbincangan bersama ejen pemain berkenaan juga sudahpun dilakukan.
Ancelotti juga dilaporkan sudah menghubungi Richarlison yang kini sedang dalam tugasan antarabangsa bersama Brazil menghadapi saingan Copa America 2021 untuk memujuk pemain berkenaan.
Bagaimanapun, laporan menyebut bahawa rundingan berkenaan masih di peringkat awal dan tidak ada apa-apa persetujuan dicapai setakat ini, namun ia mungkin akan menjadi semakin jelas untuk tempoh dua atau tiga minggu lagi.
Richarlison berkelana ke Goodison Park pada 2018 selepas hanya semusim bersama Watford dan kehadiran Ancelotti ke Everton menyaksikan pemain itu berjaya meledak 15 gol pada musim 2019/20.

Bersama Everton, Richarlison sudah menjaringkan 42 gol dalam 119 penampilan dan musim lalu dia berjaya merekodkan 13 gol. – AGENSI


Tiga warga asing ditahan terlibat pergaduhan
Oleh NUR ALINA HASSAN

7 Julai 2021, 10:27 pm
BATU PAHAT – Polis menahan tiga lelaki warga asing selepas dipercayai terlibat dalam insiden pergaduhan di sebuah asrama pekerja kilang di Sri Gading, di sini, hari ini.
Timbalan Ketua Polis Daerah Batu Pahat, Superintendan Muhamad Izzudin Runggai berkata, kesemua suspek berusia 23 hingga 33 tahun itu ditahan di bawah Seksyen 148 Kanun Keseksaan.
“Pada petang tadi, pihak polis telah menerima satu maklumat yang tular di media sosial mengenai rakaman video memaparkan kejadian pergaduhan sekumpulan pekerja di sebuah asrama pekerja kilang di Sri Gading.
“Susulan itu, pihak polis telah menubuhkan pasukan khas untuk menjalankan siasatan di tempat kejadian.
“Hasilnya, dua lelaki yang merupakan warganegara Bangladesh serta Sri Lanka kini ditahan,” katanya ketika dihubungi di sini hari ini.
Menurutnya, dalam insiden berkenaan, seorang lelaki warganegara Sri Lanka yang merupakan pekerja di kilang tersebut turut mengalami kecederaan di bahagian kepala dan kini dilaporkan stabil.

Katanya, siasatan lanjut masih dijalankan bagi mengetahui punca sebenar kejadian.
Rakaman video berdurasi satu minit sembilan saat menunjukkan sekumpulan lelaki dipercayai pekerja melakukan kekecohan disyaki bergaduh. Kejadian itu berlaku pada pukul 6 petang di sebuah asrama pekerja kilang di Sri Gading di sini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Ketua Polis Daerah SPU buat laporan polis
Oleh MOHD SYALMIZI HAMID

7 Julai 2021, 10:41 pm
SEBERANG PERAI – Ketua Polis Daerah Seberang Perai Utara (SPU), Asisten Komisioner Noorzainy Mohd. Noor membuat satu laporan polis di Balai Polis Kepala Batas di sini hari ini berhubung satu rakaman video sidang akhbarnya yang disunting individu tidak bertanggungjawab.
Noorzainy berkata, pihaknya menyedari kejadian itu selepas beliau menerima video berdurasi 2 minit 12 saat kira-kira pukul 6.30 petang tadi.
Beliau berkata, rakaman yang disunting itu didapati mengandungi komen suara berunsur politik yang mendakwa tindakan yang diambil (pihak berkuasa) tidak berkesan dalam menangani Covid-19.
“Ingin ditegaskan bahawa kandungan audio dan lain-lain video termasuk sidang media Ketua Polis Daerah SPU tidak ada kena mengena dengan intipati yang disampaikan di dalam video (yang disunting) itu.
“Rakaman asal yang digunakan adalah berkaitan operasi bersepadu pematuhan prosedur operasi standard (SOP) Perintah Kawalan Pergerakan (PKP) di Sungai Dua, Butterworth pada 2 Jun lalu,” katanya kepada pemberita hari ini.
Beliau berkata, penyebaran video itu boleh mengelirukan masyarakat, justeru laporan polis berkenaan dibuat.

“Siasatan lanjut sedang dilakukan terhadap kandungan berkenaan dan untuk mengesan pihak yang terlibat,” katanya. – K! ONLINE


Warga Seremban pula ‘dikurung’
Oleh MOHD RIDZAUDDIN ROSLAN

7 Julai 2021, 7:47 pm
PETALING JAYA – Kerajaan akan melaksanakan Perintah Kawalan Pergerakan Diperketatkan (PKPD) di seluruh Seremban, Negeri Sembilan berkuat kuasa 9 Julai hingga 22 Julai 2021.
Timbalan Perdana Menteri, Datuk Seri Ismail Sabri Yaakob berkata, PKPD itu dilaksanakan selepas Kementerian Kesihatan (KKM) melaporkan situasi terkini Covid-19 melibatkan lapan mukim di Seremban.
“Hasil pemantauan dilakukan KKM mendapati daerah itu mencatatkan peningkatan kes dan setakat 4 Julai 2021, sebanyak 5,504 kes aktif direkodkan di lokaliti berkenaan.
“KKM juga mengesahkan penularan kes masih berlaku dengan kadar kebolehjangkitan yang tinggi di lokaliti itu sekali gus memerlukan kaedah pemutusan jangkitan dengan segera,” katanya di sini tadi.
Katanya, PKPD itu bagi mengawal pergerakan penduduk di kesemua mukim yang terlibat serta mengekang penularan Covid-19. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kes harian empat negeri melebihi kapasiti maksimum hospital
Oleh SITI A'ISYAH SUKAIMI

7 Julai 2021, 8:11 pm
PUTRAJAYA – Kuala Lumpur, Selangor, Negeri Sembilan dan Labuan menunjukkan peningkatan kes harian baharu melebihi kapasiti maksimum hospital di negeri masing-masing sekali gus dikhuatiri akan melumpuhkan sistem kesihatan sekiranya situasi itu berterusan.
Ketua Pengarah Kesihatan, Tan Sri Dr. Noor Hisham Abdullah berkata, sehingga kini keempat-empat negeri tersebut melaporkan peningkatan iaitu bersamaan lebih 38 kes harian baharu bagi setiap 100,000 penduduk.
Beliau berkata, kes harian baharu yang dilaporkan tidak menunjukkan tanda-tanda pengurangan malah kes meningkat secara purata 2.6 peratus selama tujuh hari kebelakangan ini.
Menurutnya, purata kes harian selama tujuh hari bermula 30 Jun sehingga 6 Julai merekodkan sebanyak 6,539 kes serta masih tinggi berbanding nilai ambang Pelan Pemulihan Negara (PPN) iaitu kurang daripada 4,000 kes sehari atau 12.2 kes baharu harian bagi setiap 100,000 penduduk.
“Nilai ambang 4,000 kes harian baharu ini ditetapkan berdasarkan kapasiti hospital menghadapi situasi luar jangka, kadar kemasukan kes ke wad dan kadar discaj kes semasa.
“Negeri yang mencatatkan bilangan kes baharu melebihi nilai 12.2 kes bagi setiap 100,000 penduduk adalah Labuan, Negeri Sembilan, Kuala Lumpur, Selangor, Melaka, Putrajaya, Sarawak dan Pahang,” katanya di sini hari ini.

Noor Hisham berkata, lebih membimbangkan, trend kemasukan kes ke Unit Rawatan Rapi (ICU) masih pada tahap tinggi dan tidak menunjukkan penurunan ketara sejak minggu epidemiologi (ME) ke-23 (6 hingga 12 Jun) hingga kini dengan jumlah penggunaan katil ICU masih melebihi 90 peratus. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Varane bakal tiba di Old Trafford
Oleh KOSMO!

7 Julai 2021, 8:45 pm
MANCHESTER – Manchester United percaya mereka mampu untuk mendapatkan tandatangan Raphael Varane dalam tempoh beberapa minggu lagi sekali gus menjadi pemain ketiga terbaharu di Old Trafford.
Sebelum ini, pengarah bola sepak kelab itu, John Murtough berjaya membawa masuk dua pemain baharu iaitu Jadon Sancho serta Tom Heaton dan Varane dilaporkan akan menyusuli kedua-dua mereka.
Berita mengenai kejayaan mereka mendapatkan pemain yang lama menjadi buruan, Sancho diumumkan kelab itu pada Khamis lalu manakala sehari kemudian mereka mengesahkan bahawa Heaton kembali semula ke kelab lamanya, United.
Varane yang merupakan pemain kebangsaan Perancis gagal membantu pasukannya pada saingan Euro 2020 selepas Les Bleus tersingkir pada pusingan 16 pasukan terbaik.
Dia yang berada di Santiago Bernebeu sejak sedekad lalu dilaporkan mahu beralih angin selepas menolak kontrak baharu bersama kelab itu.
United sejak beberapa musim lalu terdesak untuk mendapatkan khidmat pemain bek tengah berkelas dunia untuk berpasangan bersama Harry Maguire selepas mereka dilihat bergelut untuk membentuk benteng yang mantap.

Selain Varane, beberapa pemain lain seperti pemain pertahanan tengah Villareal, Pau Torres dan Jules Koude dari Seville turut mendapat perhatian The Red Devils. – AGENSI


Pfizer, Moderna berkesan pada varian Lambda
Oleh KOSMO!

7 Julai 2021, 9:00 pm
BANDAR RAYA NEW YORK – Satu kajian baharu menunjukkan vaksin Pfizer dan Moderna mempunyai tindak balas berkesan terhadap varian baharu Covid-19, Lambda yang pertama kali dikesan di Peru, lapor akhbar The Sun kelmarin.
Setakat ini, varian itu sudah pun dikesan di 30 negara di seluruh dunia dalam tempoh  beberapa minggu sahaja.
Kajian terbaharu  Sekolah Perubatan Grossman Universiti New York mendapati vaksin Moderna dan Pfizer mampu melindungi  individu daripada varian Lambda pada tahap yang memuaskan.
“Hasil kajian menunjukkan vaksin yang digunakan pada saat ini kekal melindungi individu daripada varian lambda dan terapi antibodi monoklonal adalah efektif.
“Penemuan ini membuktikan kepentingan pemberian vaksin secara meluas yang akan melindungi individu daripada  Covid-19, mengurangkan penyebaran virus dan melambatkan kemunculan varian baharu,” tulis kajian itu.
Varian Lambda menimbulkan kebimbangan kopada ahli epidemiologi  kerana lonjakan protein L452Q yang ditemui di dalamnya berpotensi menjangkiti sel manusia seperti mutasi L452R dalam varian Delta sekali gus menjadikannya sangat mudah berjangkit.

Badan Kesihatan Awam England (PHE) mengklasifikasikan  varian Lambda sebagai varian Covid-19 di bawah siasatan.
Pertubuhan Kesihatan Sedunia (WHO) pula melabelkan Lambda sebagai Varian Dipantau pada 14 Jun lalu.
WHO mengatakan, varian Lambda mempunyai kadar mutasi yang meningkatkan kemampuan dan potensi kebal vaksin, walaupun belum ada bukti yang cukup untuk mengesahkan kenyataan itu.
Sebanyak 81 peratus kes Covid-19 di Peru kini merangkumi pesakit dengan varian Lambda dan menurut data daripada Universiti John Hopkins, ia adalah negara dengan angka kematian per kapita tertinggi di dunia.
Varian Lambda telah menular di sana sejak Ogos tahun lalu dan sekarang merupakan varian dominan negara Amerika Tengah itu. – Agensi


Gadis ditembak mati tolak kahwin dengan sepupu
Oleh KOSMO!

7 Julai 2021, 8:00 pm
DAMSYIK, Syria – Seorang remaja perempuan dilaporkan ditembak mati oleh 10 lelaki menggunakan senapang selepas menolak untuk dikahwinkan dengan sepupunya, lapor akhbar The Sun, kelmarin.
Kejadian melibatkan mangsa, Eida Al-Hamoudi Al-Saeedo, 18, dirakam dalam satu tindakan digelar pembunuhan bermaruah di sebuah perkampungan tinggal di pinggir Al-Hasakah, utara Syria.
Menurut laman Akhabaralaan.net, Eida dikatakan cuba melarikan diri dengan kekasihnya namun berjaya dijejaki oleh keluarganya.
Remaja itu kemudiannya diheret oleh tiga lelaki yang membawa senjata sambil dia menjerit meminta pertolongan dalam rakaman video tersebut.
Dia kemudian dibaringkan di atas tanah sebelum seorang lelaki menghalakan senapang di kepala dan menembaknya mati.
Mayat Eida kemudiannya diselimuti kain merah dan dibiarkan terbaring di situ.

Video itu menerima kecaman hebat oleh aktivis dan kumpulan wanita yang meminta para pelaku diadili dan pembunuhan wanita di atas nama maruah dihentikan.
Laman berita Syria Alarabiya melaporkan Eida didakwa dibawa ke kawasan perkampungan kosong oleh anggota suku Al-Sharabain.
Eida ditembak di atas nama ‘pembunuhan bermaruah’ kerana jatuh cinta dengan seorang pemuda dan enggan menikahi sepupunya, demikian menurut Observatorium Hak Asasi Manusia Syria (SOHR).
Lelaki itu dikatakan melamar Eida tetapi keluarganya melarang perkahwinan itu kerana dia berasal dari suku yang berbeza.
“SOHR dengan tegas mengecam kekejaman dan mendesak agar pelaku didakwa atas tuduhan membunuh dan menerbitkan video dengan nama ‘pembunuhan bermaruah’,” kata satu kenyataan.
Pusat Dokumentasi Pelanggaran di utara Syria mengesahkan mangsa sebagai Eida dan memaklumkan remaja itu diseksa selama beberapa hari sebelum dibunuh. – Agensi


3 penjaga premis ditahan
Oleh MUHD AFIQ AL-HAFIZ MAT YUSOF

7 Julai 2021, 7:54 pm
PETALING JAYA – Seramai tiga penjaga premis pusat panggilan untuk aktiviti perjudian ditahan dalam satu serbuan di sebuah pangsapuri sekitar Sentul di sni sini semalam.
Serbuan pada pukul 4.50 petang itu telah dilakukan sepasukan polis dari Bahagian Siasatan Jenayah Maksiat, Judi dan Kongsi Gelap (D7), Ibu Pejabat Polis Daerah(IPD) Sentul.
Ketua Polis Daerah Sentul, Asisten Komisioner Beh Eng Lai berkata, kesemua yang ditahan terdiri daripada lelaki warga tempatan berusia dalam lingkungan 19 hingga 20 tahun.
“Siasatan awal mendapati, premis berkenaan telah beroperasi sejak sebulan lalu dan berselindung di sebalik rumah milik persendirian.
“Kita juga telah merampas komputer pelbagai jenama, telefon bimbit dan kad akses ketika serbuan tersebut,” katanya dalam satu kenyataan hari ini.
Mengulas lanjut, kesemua suspek telah dibawa ke IPD Sentul untuk tindakan lanjut.

Kes disiasat mengikut Seksyen 4(1)(g) Akta Rumah Judi Terbuka 1953 kerana terbabit dalam aktiviti judi dalam talian. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki mabuk buat laporan palsu disamun
Oleh MUHD AFIQ AL-HAFIZ MAT YUSOF

7 Julai 2021, 7:50 pm
KUALA LUMPUR – Seorang lelaki ditahan kerana membuat laporan palsu kononnya disamun dua lelaki di Brickfields di sini semalam.
Ketua Polis Daerah Brickfields, Asisten Komisioner Anuar Omar berkata, berdasarkan keterangan suspek berusia 28 tahun itu, kejadian berlaku pada pukul 12.30 tengah malam ketika sedang berjalan kaki di  Brickfields menghala ke Jalan Ang Seng.
“Dua peragut menunggang sebuah motosikal jenis Honda Wave. Mangsa mendakwa ditendang serta dipukul peragut dengan batang besi.
“Beg silang yang di dalamnya mengandungi wang RM200, kad pengenalan dan dokumen penting dilarikan,” katanya dalam satu kenyataan di sini hari ini.
Polis yang melakukan siasatan meragui kandungan laporan tersebut kerana tidak dapat mengenal pasti lokasi sebenar.
Suspek juga dalam keadaan mabuk.

“Pemantauan di lokasi kejadian juga tiada televisyen litar tertutup (CCTV) dan tiada saksi bebas yang tampil memberi keterangan.
“Suspek didapati sengaja membuat laporan palsu mengenai kejadian ragut. Dia ditahan namun dibebaskan dengan jaminan polis,” jelasnya.
Polis memberi peringatan dan amaran kepada masyarakat supaya tidak membuat laporan palsu.
Kes disiasat di bawah Seksyen 182 Kanun Keseksaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Didenda RM3,500 cederakan, ugut kakak ipar
Oleh NUZULSHAM SHAMSUDDIN

7 Julai 2021, 7:58 pm
SELAYANG – Seorang penganggur didenda RM 3,500 oleh Mahkamah Majistret di sini semalam kerana mencederakan dan mengeluarkan kata-kata ugutan kepada kakak iparnya.
Majistret Nur Hafizah Rajuni menjatuhkan hukuman itu ke atas M. Haridharan, 28, selepas tertuduh mengaku bersalah atas dua pertuduhan yang disabitkan ke atasnya.
Tertuduh didakwa dengan sengaja mendatangkan kecederaan dan menakutkan dengan mengeluarkan kata-kata ugutan terhadap kakaknya yang berusia 33 tahun di sebuah rumah di Jalan 1/11 Rawang di sini pukul  11.30 malam, 19 Januari lalu.
Pertuduhan dikemukakan mengikut Seksyen 323 Kanun Keseksaan yang membawa hukuman penjara maksimum setahun atau denda sehingga RM2,000 atau kedua-duanya dan
Seksyen 506 kanun sama yang memperuntukkan hukuman penjara dua tahun atau denda atau kedua-duanya.
Bagi kesalahan mendatangkan kecederaan, tertuduh didenda RM1,000 manakala untuk kesalahan menakutkan secara jenayah mengeluarkan kata-kata ugutan, tertuduh didenda RM2,500.
Sekiranya tertuduh gagal membayar denda itu dia boleh dipenjara selama empat bulan. Tertuduh membayar denda tersebut. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Nenek 103 tahun harap dapat jumpa cucu, cicit
Oleh NUR NAZLINA NADZARI

7 Julai 2021, 8:07 pm
KANGAR – Seorang nenek berusia 103 tahun tidak gentar menerima dos pertama suntikan vaksin Covid-19 dengan harapan dapat bertemu cucu dan cicitnya dengan selamat apabila mereka boleh pulang ke kampung kelak.
Som Raman yang dilahirkan pada 2 September 1918 dari Kampung Balik Guar, Arau dekat sini menerima suntikan vaksin jenis Biotech-Pfizer di Pusat Pemberian Vaksin (PPV) Dewan Wawasan 2020 petang ini.
Ibu kepada empat orang anak tersebut berasa lega apabila sudah disuntik vaksin sebagai pencegahan kepada dirinya yang merupakan golongan berisiko.
“Mula-mula itu ada rasa gementar sedikit, tetapi bila suntik tidak rasa sakit pun. Lega bila sudah dicucuk sebab nanti boleh jumpa cucu dan cicit bila mereka balik kampung.
“Cucu dan cicit tinggal di Kuala Lumpur kerana bekerja di sana. Sudah lama tak dapat jumpa mereka dan rindu pada mereka semua,” katanya ketika ditemui selepas menerima suntikan vaksin di PPV Dewan 2020 di sini hari ini.
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


11 didapati bersalah ganggu remaja Perancis hina Islam
Oleh KOSMO!

7 Julai 2021, 7:55 pm
PARIS – Sebuah mahkamah Perancis menjatuhkan hukuman penjara tertangguh antara empat bulan hingga enam bulan kepada 11 individu hari ini selepas mereka  didapati bersalah mengganggu seorang remaja secara online berhubung klip video anti-Islamnya.
Pendakwaan dilakukan setelah remaja perempuan dikenali sebagai Mila itu terpaksa berpindah sekolah dan menerima perlindungan polis kerana ancaman terhadap nyawanya.
Sejak video pertamanya pada tahun 2020 tersebar, pelajar sekolah sebelum ini tidak dikenali itu telah mencetuskan perbalahan antara penyokong yang menganggap dirinya sebagai simbol kebebasan bersuara dan mereka yang menuduh dia sengaja mencetuskan provokasi.
Mahkamah di Paris itu membicarakan 13 orang dari beberapa wilayah Perancis dengan masing-masing berusia antara 18 tahun hingga 30 tahun. Mereka didakwa mengganggu Mila termasuk membuat ugutan bunuh.
Seorang daripada mereka berkata kepada remaja perempuan itu bahawa dia akan memotong lehernya.
Dalam keputusannya hari ini, mahkamah berkenaan membebaskan salah seorang tertuduh kerana kekurangan bukti, sementara seorang lagi turut dibebaskan kerana masalah teknikal.

Baki 11 defendan  dijatuhi hukuman tertangguh  yang bermaksud mereka tidak akan dipenjarakan  jika tidak melakukan kesalahan lain sepanjang tempoh tersebut.
Sebilangan defendan pula diarah membayar ganti rugi sebanyak 1,500 euro (RM7,3771) dan bayaran mahkamah sebanyak 1,000 euro (4,918).
“Kami menang dan kami akan menang lagi,” kata Mila kepada wartawan di luar mahkamah.
Kes Mila mendapat perhatian umum meluas kerana menyentuh beberapa isu kontemporari di Perancis termasuk impak gangguan siber dan ucapan kebencian di internet di samping undang-undang kebebasan bersuara serta sikap terhadap minoriti agama di negara itu.
Dalam video viral pertama yang disiarkan di Instagram pada Januari 2020, Mila yang  ketika itu berusia 16 tahun, bertindak balas terhadap gangguan peribadi oleh seorang budak lelaki dengan menyatakan bahawa agama Islam kotor di samping cercaan lain yang menyinggung perasaan umat Islam.
Presiden Emmanuel Macron bagaimanapun mempertahankan tindakan Mila dengan menyatakan bahawa undang-undang Perancis membenarkan orang ramai mengkritik dan melukis karikatur agama. – AFP


Politik negara ibarat filem Bollywood
Oleh MOHD RASDAN AHMAD

7 Julai 2021, 7:16 pm
PETALING JAYA – Orang ramai menyifatkan situasi politik negara ketika ini berbelit-belit ibarat jalan cerita filem Bollywood dan mahu pihak kerajaan fokus untuk mengekang penularan Covid-19.
Kisah tarik tali yang dilakukan UMNO ketika ini juga ibarat kisah cinta kebanyakan watak hero dan heroin dalam kebanyakan filem terkenal dari India itu.
Rata-rata orang ramai menyatakan sedemikian setelah menteri dari UMNO yang juga Ahli Parlimen Bera, Datuk Seri Ismail Sabri Yaakob yang dilantik sebagai Timbalan Perdana Menteri hari ini.
Bukan itu sahaja, Ahli Parlimen Sembrong, Datuk Seri Hishammuddin Tun Hussein turut dinaikkan pangkat sebagai Menteri Kanan (Keselamatan).
Tangkap layar pandangan orang ramai di laman Twitter.
Sebelum ini, UMNO dikatakan mahu menarik diri dan meninggalkan kerajaan Perikatan Nasional (PN), namun kali ini situasi tersebut mungkin berubah sekali lagi.
@mhfakry berkata, dia keliru adakah UMNO masih sebahagian daripada kerajaan PN atau tidak ketika ini.

Tangkap layar reaksi orang ramai mengenai politik semasa sebentar tadi.
“Agak pening perjalanan cerita ini, boleh katakan sama dengan Bollywood. Sekejap tak nak sekejap nak, dah orang kasi tu ambik je la. Jangan drama sangat,” ciapnya.
@Zahraa5 pula berkata, UMNO perlu istikomah dan jangan berputar belit seperti ini, sekiranya nekad untuk keluar daripada PN sila lakukan sekarang.
“Terima apa yang ada sekarang, fokus bersama hapuskan Covid-19. Tinggal dulu politik. Tangan di bawah tadah, mulut cakap tak mahu, lucu lah politik kita,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pelantikan ini satu amanah – Ismail Sabri
Oleh MOHD. HUSNI MOHD. NOOR

7 Julai 2021, 7:26 pm
PUTRAJAYA – Datuk Seri Ismail Sabri Yaakob menyifatkan pelantikannya sebagai Timbalan Perdana Menteri sebagai satu amanah yang perlu digalas dengan ikhlas dan jujur demi kestabilan politik, ekonomi dan kemakmuran negara.
Menurutnya, lantikan itu juga bukanlah satu keistimewaan sebaliknya adalah amanah dan tanggungjawab yang berat.
“Ini kerana tumpuan utama kerajaan ketika ini menghadapi pandemik Covid-19 dan dalam usaha menjayakan Pelan Pemulihan Negara (PPN).
“Saya memanjatkan rasa syukur ke hadrat Allah di atas pelantikan saya sebagai Timbalan Perdana Menteri Malaysia,” katanya menerusi kenyataan akhbar pertamanya sebagai Timbalan Perdana Menteri yang dikeluarkan di sini hari ini.
Katanya, beliau merakamkan setinggi-tinggi penghargaan kepada Perdana Menteri, Tan Sri Muhyiddin Yassin di atas kepercayaan diberikan ini.
Sementara itu, Ismail Sabri turut menzahirkan rasa terima kasih atas sokongan Presiden UMNO, Datuk Seri Ahmad Zahid Hamidi dan seluruh kepimpinan parti. – K! ONLINE


Presiden Haiti, Jovenel Moise mati dibunuh
Oleh KOSMO!

7 Julai 2021, 7:06 pm
PORT-AU- PRINCE, Haiti – Presiden Haiti Jovenel Moise dibunuh di rumahnya awal pagi ini  oleh sekumpulan individu bersenjata, kata pemangku Perdana Menteri, Claude Joseph yang turut mengumumkan beliau mengambil alih pentadbiran negara.
Isteri Moise yang cedera berada di hospital, demikian, menurut Joseph. Beliau menggesa orang ramai bertenang dan menegaskan  bahawa pasukan polis serta tentera akan memastikan keselamatan penduduk.
“Presiden dibunuh di rumahnya oleh orang asing yang bertutur dalam bahasa Inggeris dan Sepanyol,” kata Joseph.
Moise memerintah Haiti iaitu negara paling miskin di Benua Amerika menerusi dekri selepas pilihan raya legislatif yang dijadualkan pada tahun 2018,  ditunda berikutan perbalahan termasuk berhubung bila penggal pemerintahan beliau sepatutnya berakhir.
Selain krisis politik, kes penculikan bagi mendapatkan wang tebusan melonjak sejak beberapa bulan lalu. Situasi itu menunjukkan kumpulan penjenayah bersenjata semakin berkuasa di rantau Caribbean itu.
Haiti juga menghadapi kemiskinan teruk dan bencana alam yang berulang.

Mendiang berdepan banyak penentangan daripada rakyat yang menganggap mandatnya tidak sah. Pemerintahan Presiden tersebut menyaksikan tujuh Perdana Menteri dilantik dan berundur dalam masa empat tahun.
Joseph pula sepatutnya diganti minggu ini setelah hanya tiga bulan memegang jawatan tersebut. – AFP


Sydney sambung ‘lockdown’ seminggu lagi
Oleh KOSMO!

7 Julai 2021, 7:30 pm
SYDNEY – Kerajaan negeri New South Wales (NSW) mengumumkan akan menyambung ‘lockdown’ atau perintah berkurung selama seminggu lagi di Sydney sehingga tengah malam 16 Julai ini susulan peningkatan jumlah kes jangkitan komuniti Covid-19, lapor laman berita Xinhua News.
Negeri itu mencatatkan 27 kes jangkitan tempatan dalam tempoh 24 jam  sehingga pukul 8 malam semalam (waktu tempatan).
Premier NSW, Gladys Berejiklian berkata keputusan ‘sukar’ itu adalah berpandukan nasihat daripada Kesihatan NSW.
“NSW mengambil langkah ini kerana kita tidak mahu berada dalam kedudukan di mana kita perlu sentiasa berubah daripada melaksanakan sekatan kepada melonggarkan sekatan dan kembali melaksanakan sekatan semula,” katanya.
Ketua Pegawai Kesihatan NSW, Kerry Chant berkata ketika ini terdapat 37 pesakit Covid-19 yang dimasukkan ke hospital dan tujuh daripadanya dirawat di unit rawatan rapi manakala dua lagi memerlukan alat bantuan pernafasan.
Dia turut menegaskan penyakit tersebut turut memberi risiko kepada golongan muda.

Bahagian paling teruk terkesan dengan Covid-19 ketika ini adalah di pinggir bandar Sydney yang melibatkan penduduk berbilang budaya.
Menteri Berbilang Budaya NSW, Natalie Ward hari ini mengumumkan dana berjumlah $AUD1 juta (RM3.12 juta) sebagai tindak balas segera bagi menangani kesan pandemik kepada ahli komuniti.
“Dana ini akan membantu organisasi bagi memberikan bantuan berupa makanan, pengangkutan dan sokongan bahasa bagi menghadapi waktu sukar ini,” katanya. – Agensi


Melaka benarkan 500 jemaah solat Aidiladha
Oleh DIYANATUL ATIQAH ZAKARYA

7 Julai 2021, 7:44 pm
MELAKA – Melaka membenarkan solat sunat Aidiladha dilaksanakan dengan jumlah maksimum seramai 500 jemaah di tujuh buah masjid kerajaan negeri.
Pengarah Jabatan Agama Islam Melaka (JAIM), Datuk Che Sukri Che Mat dalam satu kenyataan berkata, bagaimanapun bagi masjid kariah dan masjid institusi negeri hanya 100 jemaah dibenarkan.
“Solat sunat Aidiladha pada 20 Julai dibenarkan untuk dilaksanakan secara berjemaah dengan jumlah maksimum kehadiran adalah 500 bagi di tujuh buah masjid kerajaan negeri.
“Manakala 100 jemaah ditetapkan untuk masjid kariah dan masjid institusi negeri serta 50 jemaah di surau-surau yang dibenarkan mendirikan solat Jumaat,” katanya.
Tambahnya, surau awam yang mendapat kebenaran khas dari Jabatan Mufti Negeri Melaka untuk melaksanakan Solat Aidiladha juga dibenarkan untuk melaksanakan solat sunat tersebut dengan jumlah maksimum seramai 50 jemaah.
Mengulas lanjut, beliau berkata, masjid dan surau yang berada dalam kawasan Perintah Kawalan Pergerakan Diperketatkan (PKPD) adalah tidak dibenarkan untuk melaksanakannya secara berkumpulan.

“Penduduk hendaklah mendirikan solat sunat Aidiladha di rumah masing-masing. Penduduk di kawasan PKPD juga adalah dilarang pergi ke masjid dan surau di kawasan lain.
“Kehadiran jemaah di kesemua masjid dan surau hendaklah dilaksanakan di dalam bangunan masjid dan surau dengan penjarakan fizikal sekurang-kurangnya 1.5 meter,” katanya.
Jelasnya, jemaah yang hadir juga mestilah berusia 12 tahun ke atas dan pemasangan khemah di dalam kawasan masjid serta surau adalah tidak dibenarkan.
Katanya, takbir Aidiladha secara berkumpulan dibenarkan di masjid dan surau selepas solat Maghrib pada malam 10 Zulhijjah 1442H (19 Julai 2021M) sehingga pukul 10 malam dengan jumlah kehadiran tidak melebihi 12 orang.
“Penganjuran aktiviti takbir dari rumah ke rumah adalah tidak dibenarkan. Pentadbiran masjid dan surau perlulah memastikan pematuhan prosedur operasi standard ditetapkan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hebahan SOP PKPD guna Bahasa Indonesia, Myanmar
Oleh SITI AMINAH MOHD YUSOF

7 Julai 2021, 7:31 pm
PETALING JAYA – Perkongsian klip video hebahan prosedur operasi standard (SOP) Perintah Kawalan Pergerakan Diperketatkan (PKPD) di Pangsapuri Sri Ayu, Hulu Langat dalam Bahasa Indonesia dan Myanmar menarik perhatian pengguna media sosial.
Jabatan Penerangan melalui hantaran di laman Facebook rasminya berkata, penggunaan kedua-dua bahasa tersebut dibuat berdasarkan kepada populasi yang tinggi penghuni yang berasal dari Indonesia dan Myanmar.
“Saksikan Info on Wheels (IOW) oleh petugas Pusat Maklumat Rakyat Pejabat Penerangan Daerah Hulu Langat di kawasan PKPD Sri Ayu, Seksyen 4 Bandar Baru Bangi, Daerah Hulu Langat.
“Hebahan umum SOP dihebahkan dalam bahasa yang mudah difahami iaitu bahasa Indonesia dan Myanmar berdasarkan populasi penduduk yang berasal dari negara tersebut,” katanya dalam kapsyen video berkenaan.
Video berdurasi 2 minit dan 29 saat itu mendapat pujian pengguna media sosial yang menyifatkan keprihatinan petugas dalam menyampaikan maklumat kepada penduduk terlibat dan dikongsi lebih 100 kali.
Menurut pengguna Facebook bernama Azizah: “Sampai begitu sekali prihatinnya. tetapi majikan kilang semuanya pentingkan diri.”

PKPD di Pangsapuri Sri Ayu berkuat kuasa 30 Jun lalu hingga 13 Julai ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Pontianak ‘hadir’ majlis pengebumian mangsa Covid-19
Oleh ARINA CHE AZLAN

7 Julai 2021, 7:27 pm
JAKARTA – Tangkap layar kelibat pontianak sewaktu majlis pengebumian mangsa Covid-19 di Kuningan, Jawa Barat, menimbulkan kekecohan media sosial, lapor Tribunnews, hari ini.
Rakaman sosok putih di atas pokok menghadap liang lahad tersebar menerusi aplikasi Whatsapp dalam kalangan penduduk setempat.
Menurut pengamatan mereka, kelibat tersebut kelihatan seperti wanita berbaju putih di atas pokok sedang bertenggek menyaksikan sesi solat jenazah yang berlangsung malam semalam.
Bagaimanapun, Ketua Kampung Cilimus, H. Mulyadin menafikan kemunculan makhluk halus itu dan menganggapnya hanya daun biasa.
“Acara pengebumian berjalan lancar, tiada unsur mistik yang berlaku.
“Saya anggap kelibat putih itu daun sahaja, jangan terlalu lekas percaya. Kita masih ada Allah dan agama,” ujarnya.

Sejak dua minggu lalu, seramai 14 penduduk kampung meninggal dunia ketika menjalani kuarantin kendiri di rumah berikutan tiada ruang isolasi kosong di hospital. – Agensi


Lagi 29 premis termasuk kilang ditutup langgar SOP
Oleh MOHD RIDZAUDDIN ROSLAN

7 Julai 2021, 7:11 pm
PETALING JAYA – Sebanyak 29 premis meliputi kilang, perniagaan dan tapak pembinaan diarahkan tutup semalam berikutan gagal mematuhi prosedur operasi standard (SOP) ditetapkan kerajaan.
Timbalan Perdana Menteri, Datuk Seri Ismail Sabri Yaakob berkata, penutupan premis terbabit selepas pasukan Task Force Operasi Pematuhan melaksanakan 85,948 pemeriksaan seluruh negara.
“Ia termasuk pemeriksaan ke atas 2,239 kilang, 16,666 premis perniagaan, 641 tapak pembinaan dan 11,369 premis perniagaan.
“Hasil daripada pemeriksaan tersebut, 29 premis meliputi kilang, premis perniagaan dan tapak pembinaan diarahkan tutup kerana gagal mematuhi SOP yang ditetapkan,” katanya di sini tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Inisiatif sempadan hijau Pahang perlu dilaksanakan segera
Oleh NIK SUKRY RAMLI

7 Julai 2021, 7:42 pm
KUANTAN – Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah meminta kerajaan negeri menyegerakan Inisiatif Sempadan Hijau Negeri Pahang bagi melindungi kelestarian alam sekitar di negeri ini.
Pengelola Bijaya Diraja, Datuk Ahmad Khirrizal Ab. Rahman berkata, baginda bertitah inisiatif itu merangkumi kawasan sempadan negeri Pahang sepanjang 1,087 kilometer yang merangkumi keluasan 54,350 hektar.
“Baginda bertitah sebahagian besar dari kawasan ini perlu diwartakan sebagai Hutan Simpan Kekal, manakala kawasan yang terlibat dengan tanah milik dibangunkan secara lestari selaras konsep Alam Sekitar, Sosial, Tadbir Urus (ESG).
“Baginda bertitah kawasan tersebut perlu menjadi kawasan perlindungan bagi hidupan liar, flora dan fauna sepenuhnya dan Jabatan Perlindungan Hidupan Liar dan Taman Negara (Perhilitan) perlu menjalankan penguatkuasaan lebih tegas bagi terus melindungi hidupan liar di negeri Pahang,” katanya dalam kenyataan akhbar di sini, hari ini.
Menurutnya, Tengku Hassanal turut bertitah kawasan-kawasan strategik bagi hidupan liar, flora dan fauna seperti Taman Negara, Taman Negeri Endau-Rompin, hutan lipur, Tasik Chini dan Tasik Bera, serta kawasan penempatan Orang Asli di seluruh Pahang terus kekal dipelihara.
Katanya, baginda juga bertitah supaya kerajaan negeri menggiatkan usaha mengenal pasti sumber (pendapatan) alternatif dan tidak hanya bergantung kepada aktiviti pembalakan dan perlombongan.

Justeru katanya, baginda mengalu-alukan semua pihak yang berminat untuk melabur di negeri Pahang membawa idea-idea baharu yang selari dengan konsep ESG.
“Berhubung dengan langkah pemuliharaan Kawasan Rizab Biosfera Pertubuhan Pendidikan, Saintifik, dan Kebudayaan Bangsa-Bangsa Bersatu (UNESCO) Tasik Chini, baginda telah mengadakan perbincangan bersama kerajaan negeri serta Pusat Penyelidikan Tasik Chini (PPTC) Universiti Kebangsaan Malaysia (UKM).
“Baginda bertitah agar usaha pemulihan kawasan tersebut dengan penanaman pokok yang bersesuaian perlu disegerakan,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mayat berkecai di Lata Cheng mungkin dibunuh
Oleh ROHANA MOHD. NAWI

7 Julai 2021, 7:21 pm
MACHANG – Siasatan penemuan mayat reput yang sudah berkecai seluruh anggota badan di kawasan Lata Cheng di sini Jumaat lalu memasuki ke fasa baharu apabila polis mengesyaki mangsa dalam kejadian itu mati dibunuh.
Timbalan Ketua Polis Kelantan, Senior Asisten Komisioner Abdullah Muhammad Piah berkata, berdasarkan laporan bedah siasat, mayat mangsa telah dikenal pasti sebagai seorang wanita yang berusia dalam lingkungan 20 hingga 30-an.
Katanya, kemungkinan wanita itu dibunuh juga kuat apabila pihak unit forensik Hospital Machang mengesahkan mangsa mengalami kecederaan seperti patah pada beberapa bahagian tulang rusuk, namun tidak cedera pada bahagian kepala.
“Mayat yang sudah berkecai itu dipercayai ditinggalkan di kawasan yang terletak lima kilometer dari jalan utama dalam keadaan bogel. Polis masih menyiasat sama ada mangsa dirogol atau sebaliknya.
“Penemuan mayat wanita itu sepadan dengan laporan orang hilang yang dilaporkan di Balai Polis Ketereh pada 16 Jun lalu. Laporan itu dibuat oleh seorang lelaki dengan mengatakan bahawa anak saudara perempuannya yang merupakan orang kelainan upaya (OKU) lembam telah hilang,” katanya pada sidang akhbar di Ibu Pejabat Polis Daerah Machang di sini hari ini.
Ujarnya, bagaimanapun, polis masih menjalankan siasatan untuk mengenal pasti punca kejadian sama ada mangsa dipukul di lokasi lain sebelum dibuang di kawasan berkenaan atau tidak.

Menurut Abdullah, sebelum ini, penemuan mayat itu diklasifikasikan sebagai mati mengejut dan kini siasatan kes ditukar kepada Seksyen 302 Kanun Keseksaan kerana membunuh. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Stesen kereta api lantik kucing jadi pemburu tikus tetap
Oleh KOSMO!

7 Julai 2021, 6:54 pm
LONDON – Seekor kucing comel di London secara rasminya dilantik menjadi pemburu tikus kanan di sebuah stesen kereta api, lapor akhbar Daily Mail, kelmarin.
Kucing baka moggy berbulu kuning kemerah-merahan bernama George itu akan bertugas di Stesen Stourbridge Junction, West Midlands selepas tiga tahun melakukan kerja sukarela menangkap tikus di sana.
Menurut kakitangan stesen, George sering meletakkan bangkai tikus yang ditangkapnya di depan pintu pejabat sebagai penghargaan mengambilnya sebagai haiwan peliharaan angkat.
“George mula tinggal di stesen ini apabila penyelia tiket, Ian Tomlinson, 66, membawanya ke tempat kerja tiga tahun lalu.
“Pemilik asal George meminta Tomlinson mengambil kucing itu sebagai haiwan selepas mereka berpindah,” kata pengurus stesen, Simone Carter.
Tambah Carter, kucing itu disayangi oleh semua pengunjung stesen dan sering dimanjakan oleh sesiapa yang mengenalinya.

“George kini dipakaikan lencana khas kerana telah dilantik sebagai pemburu tikus kanan bagi memastikan tiada haiwan perosak berkeliaran di stesen ini,” tambah Carter.
Populariti George tidak hanya terhad di stesen itu sahaja apabila kucing itu mempunyai akaun Twitter sendiri yang dikendalikan Tomlinson untuk mengemas kini aktiviti hariannya dan memiliki pengikut dari seluruh dunia. – Agensi


10 keluarga Taman Desa Merpati terima bantuan
Oleh NUR SHARIEZA ISMAIL

7 Julai 2021, 6:18 pm
SEPANG –  Sebanyak 10 keluarga di Taman Desa Merpati dan kawasan sekitar menerima bantuan bakul makanan dalam Op Bantu yang disampaikan oleh Ibu Pejabat Polis Daerah (IPD) Sepang kepada individu yang terputus bekalan makanan berikutan penularan Covid-19 dalam negara.
Ketua Polis Daerah Sepang, Asisten Komisioner, Wan Kamarul Azran Wan Yusof berkata, sebanyak 300 bakul makanan juga akan diserahkan kepada penerima terpilih berdasarkan maklumat yang diperoleh daripada ketua balai polis, ketua kampung serta hasil rondaan anggota polis di bawah IPD Sepang.
“Kami akan pastikan dalam minggu ini, pengagihan 300 pek kepada masyarakat yang terkesan dapat diselesaikan.
“Jika jumlah pemohon melebihi 300, kami akan tetap bantu mereka dengan menyampaikan sumbangan yang diserahkan oleh syarikat dan individu kepada kami untuk diagihkan kepada yang memerlukan,” katanya kepada pemberita selepas menyampaikan bantuan di Taman Desa Merpati di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


30 kakitangan HSAH positif Covid-19
Oleh MOHD. RAFIE AZIMI

7 Julai 2021, 6:37 pm
ALOR SETAR – Seramai 30 kakitangan terdiri daripada doktor, jururawat serta pekerja pembersihan Hospital Sultan Abdul Halim (HSAH) di Sungai Petani dekat sini disahkan positif Covid-19 baru-baru ini.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman bagaimanapun menafikan dakwaan yang tular di media sosial kononnya dilaksanakan Perintah Kawalan Pergerakan Diperketatkan (PKPD) di hospital tersebut.
“Dakwaan kononnya hospital itu menjadi lubuk virus juga agak keterlaluan. Memanglah ada beberapa klinik ditutup seperti klinik pesakit luar untuk proses sanitasi tetapi untuk urusan lain seperti bersalin dan khidmat pandu lalu bagi mendapatkan ubat masih dibenarkan.
“Cumanya setakat ini kes-kes dari hospital lain tidak akan dirujuk ke HSAH. Kes-kes itu akan dirujuk ke hospital lain antaranya Hospital Sultanah Bahiyah (HSB), Alor Setar,” katanya ketika dihubungi di sini hari ini.
Terdahulu, tular di media sosial kononnya HSAH berada dalam situasi lockdown dengan PKPD dilaksanakan di situ.
Selain itu, mesej yang tular tersebut turut mendakwa terdapat hingga 100 kakitangan telah disahkan positif di hospital tersebut sekali gus menimbulkan kebimbangan dalam kalangan orang ramai. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Syafie Naswip bidas kenyatan DSV
Oleh SAIRUL ZAMRI MISRANI

7 Julai 2021, 6:17 pm
PETALING JAYA – Pelakon popular, Syafie Naswip membidas kenyataan jutawan kosmetik sensasi, Datuk Seri Vida (DSV) yang mengeluarkan pendapat mengibarkan bendera putih sebagai pemalas dan mengharapkan bantuan semata-mata.
Menerusi ciapan dalam Twitter miliknya, Syafie menggelarkan kenyataan DSV sebagai tidak berakal dan hanya menunjukkan kebodohan.
“Ini contoh kebodohan yang bercakap tidak menggunakan otak. Nak meniaga pun perlukan modal dan ada macam-macam lagi.
“Tak semua orang ada kemampuan itu sekarang. Jika tidak mampu membantu maka jangan merosakkannnya. Dasar!,” ciap Syafie.
Pada hantaran berbeza dalam Instagram, pemilik nama lengkap Mohd. Shafie Naswip berkata, kenyataan DSV tersebut hanya bersifat menjatuhkan semangat rakyat untuk berusaha.
“Jika beliau berniat nak naikkan semangat rakyat untuk berusaha, bukan begitu caranya.

“Ada cara yang lebih holistik. Maaf saya tidak boleh ‘ngam’ dengan orang bersikap dan berfikiran sebegini,” katanya lagi.
Semalam, DSV menggesa individu terjejas dengan Perintah Kawalan Pergerakan (PKP) agar berusaha untuk keluar daripada kemelut hidup yang dihadapi.
Menerusi satu rakaman, dia berkata, PKP tidak seharusnya dijadikan alasan untuk mengharapkan bantuan semata-mata. – K! ONLINE


Hishammuddin berterima kasih pada PM
Oleh EDDY AQMAL MOHAMED HAMIDI

7 Julai 2021, 6:49 pm
PETALING JAYA – Datuk Seri Hishammuddin Tun Hussein mengucapkan terima kasih kepada Perdana Menteri, Tan Sri Muhyiddin Yassin di atas pelantikannya sebagai Menteri Kanan Luar Negeri yang berkuat kuasa serta-merta.
Hishammuddin berkata, beliau berterima kasih di atas kepercayaan itu dan akan mengetuai Kluster Keselamatan selain membantu Perdana Menteri dalam pelaksanaan Pelan Pemulihan Negara.
“Saya sedar dan insaf, dalam berdepan pandemik Covid-19, tanggungjawab dan harapan rakyat cukup besar. Insya-Allah saya akan galas tanggungjawab ini sebaiknya.
“Hanya dengan stabiliti, kesatuan dan kerjasama daripada semua pihak, kita mampu keluar daripada krisis ini bersama-sama,” katanya menerusi satu ciapan di laman Twitter hari ini.
Terdahulu, Pejabat Perdana Menteri hari ini memaklumkan tentang pelantikan Datuk Seri Ismail Sabri Yaakob sebagai Timbalan Perdana Menteri dan Hishammuddin sebagai Menteri Kanan Luar Negeri baharu berkuat kuasa serta-merta. – K! ONLINE


Laporan polis berkaitan pengakuan suara Ahmad Zahid
Oleh NOR SHAFAWATI YUP

7 Julai 2021, 6:24 pm
SEREMBAN – Satu laporan polis berhubung pengakuan Presiden UMNO, Datuk Seri Dr. Ahmad Zahid Hamidi yang tular suaranya dalam rakaman telefon bersama Presiden PKR, Datuk Seri Anwar Ibrahim telah dibuat oleh seorang individu hari ini.
Ketua Polis Daerah Nilai, Superintendan Mohd. Fazley Ab. Rahman berkata, pihaknya menerima laporan polis berkenaan kira-kira pukul 10.30 pagi tadi.
“Satu laporan polis dibuat oleh seorang individu di daerah ini berhubung pengakuan Presiden UMNO berkaitan suara di dalam rakaman telefon yang tular bersama Presiden PKR, Datuk Seri Anwar Ibrahim.
“Pengadu telah terbaca satu artikel di salah satu portal media tempatan yang bertajuk ‘dalam mesyuarat semalam, Zahid mengakui itu suaranya’,” katanya dalam satu kenyataan hari ini.
Media hari ini melaporkan, satu laporan polis terhadap Ahmad Zahid telah dibuat oleh seorang individu berkaitan pengakuan Ahli Parlimen Bagan Datuk itu tentang suaranya dalam rakaman telefon yang tular bersama Anwar baru-baru ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


21 kilang tiada kebenaran MITI diarah tutup
Oleh ASLIZA MUSA

7 Julai 2021, 6:07 pm
TANJUNG MALIM – Sebanyak 76 kompaun dikeluarkan dan 21 kilang diarah tutup sejak 1 Jun lalu hingga semalam setelah didapati beroperasi tanpa kebenaran Kementerian Perdagangan Antarabangsa dan Industri (MITI).
Ketua Polis Perak, Datuk Mior Faridalathrash Wahid berkata, kompaun tersebut dikeluarkan hasil pemeriksaan terhadap 6,379 buah kilang di kawasan perkilangan dan perindustrian di seluruh negeri.
“Berdasarkan pemeriksaan, kilang-kilang itu mempunyai surat kebenaran beroperasi daripada MITI namun setelah semakan dilakukan, perakuan semasa memohon adalah berbeza dengan jenis perniagaan yang dijalankan.
“Oleh itu, kesemua kilang yang ingkar SOP telah dikompaun dan diarah tutup oleh MITI,” katanya pada sidang akhbar selepas menyertai Op Patuh: Tim Pemantau Bersepadu Ketua Polis Perak di Ibu Pejabat Polis Daerah (IPD) Muallim di sini hari ini.
Sementara itu, mengulas mengenai operasi yang dijalankan hari ini, beliau berkata, 10 buah kilang diperiksa membabitkan daerah Muallim, Perak Tengah dan Kampar.
Katanya, daripada pemeriksaan itu, tujuh kompaun dikeluarkan atas pelbagai kesalahan iaitu satu kompaun kerana majikan gagal memastikan jarak fizikal katil pekerja, tidak melakukan imbasan MySejahtera (empat) dan tidak memakai pelitup muka (dua). – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Remaja 20 tahun kantoi menyamar doktor di PPV
Oleh ALICIA JOHNY KUEH

7 Julai 2021, 6:56 pm
KUCHING – Taktik seorang remaja lelaki berusia 20 tahun yang menyamar sebagai doktor perubatan di sebuah Pusat Pemberian Vaksinasi (PPV) di sini terbongkar selepas dia ditahan awal bulan ini.
Pesuruhjaya Polis Sarawak, Datuk Aidi Ismail berkata, suspek dari Bandar Baru Samariang dekat sini ditahan di PPV Stadium Perpaduan Kuching pada 1 Julai lalu.
“Suspek telah dituduh di bawah Seksyen 170 Kanun Keseksaan di Mahkamah Majistret semalam dan dia telah mengaku bersalah.
“Bagaimanapun, mahkamah belum memutuskan hukuman bagi pertuduhan itu dan sebutan semula kes adalah pada 18 Julai sementara menunggu laporan sosial tertuduh dari Jabatan Kebajikan Malaysia (JKM),” katanya ketika dihubungi di sini hari ini.
Difahamkan, remaja berkenaan telah menyamar sebagai seorang doktor dan bertugas di PPV Stadium Perpaduan sejak 16 Jun hingga 1 Julai lalu.
Berdasarkan fakta kes, suspek telah memperkenalkan dirinya sebagai Dr. Shah Hairil, seorang pegawai perubatan yang bekerja di unit Neurologi Hospital Umum Sarawak di bawah pengawasan Dr. Lau, kepada kakitangan lain di PPV terbabit.

Dia kemudian memberitahu mereka bahawa dia mengunjungi pusat itu untuk melihat kes-kes trauma yang melibatkan kesan sampingan berikutan imunisasi (AEFI).
Penyamarannya terbongkar apabila salah seorang sukarelawan lain yang bertugas di PPV itu mengenalinya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sangka mahu ditangkap polis, rupanya dihulur sumbangan
Oleh NOOR HAYATI MAMAT

7 Julai 2021, 7:04 pm
HULU TERENGGANU – Program Op Bantu di daerah diketuai Ketua Polis Daerah Hulu Terengganu, Deputi Superintendan Mohd. Adli Mat Daud sedikit kecoh apabila seorang penerima salah sangka ingin diberkas pasukan keselamatan itu.
Omar Yusof, 60, yang kurang pendengaran agak cemas dan tertanya-tanya kesalahannya dilakukannya sebelum berjaya ditenangkan Mohd. Adli.
“Saya tinggal bersendirian sejak berpisah dengan isteri pada tahun 1980-an selain mempunyai masalah pendengaran selepas dihempap pokok balak semasa bekerja kira-kira 20 tahun lalu.
“Jarang terima tetamu apatah lagi polis sebab itu saya cemas. Lega apabila dimaklumkan kedatangan mereka (polis) sebenarnya mahu menghulurkan bantuan,” katanya ketika ditemui Kosmo! di Kampung Gaung Pecung di sini hari ini.
Terdahulu dia merupakan salah satu daripada 10 penerima terawal Op. Bantu inisiatif Kementerian Dalam Negeri (KDN) peringkat daerah ini yang disampaikan Mohd. Adli.
Sementara itu, Mohd. Adli Mat Daud berkata, sebanyak 300 bakul makanan berisi barangan keperluan harian tersebut akan diagihkan secara berperingkat kepada penduduk daerah ini yang terkesan dengan PKP. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Apa yang dibualkan mak ayah sebelum tidur – Nad Zainal
Oleh HANISAH SELAMAT

7 Julai 2021, 6:51 pm
PETALING JAYA – Situasi semasa akibat impak pandemik Covid-19 terhadap sosio-hidup masyarakat dunia membuatkan pelakon, Nad Zainal terkenang keluarganya ketika melalui keadaan sama ketika kegawatan ekonomi sekitar 1997.
Katanya, dia tidak tahu bagaimana kedua-dua orang tuanya mendepani kehidupan yang serba mencabar pada waktu tersebut memandangkan sepanjang tempoh berkenaan mereka sekeluarga sekadar cukup makan.
“Pada tahun 1997 hingga 1998 krisis ekonomi, jujurnya saya tak begitu terkesan. Walaupun saya tahu kedua ibu bapa saya ‘struggle’ pada masa itu tetapi mereka akan pastikan makanan untuk saya tersedia dan saya dapat bersekolah.
“Mama (panggilan untuk ibunya) tidak bekerja dan ambil upah jaga anak orang dan saya masih selesa kerana tiada apa yang kurang. Bila tiba bulan puasa, mama saya hanya makan tauhu sumbat tiga ketul ketika berbuka dan dia kata sudah memadai,” katanya mengenang memori lalu.
Bintang Bukan Bidadari itu terpanggil berkongsi pengalaman ketika zaman kanak-kanak melihatkan nasib sebahagian besar masyarakat yang terkesan akibat kehilangan kerja, berdepan masalah depresi sehingga ada diantaranya mengambil jalan singkat.
Nad atau nama sebenarnya Farah Nadia Zainal Abidin, 31, berkata secara tidak langsung apabila dia berhadapan situasi yang seakan sama sekarang membuatkannya kembali memikirkan peristiwa lalu dengan lebih mendalam.

Katanya, apabila sudah bergelar ibu kepada dua cahaya mata dia semakin mengerti keadaan orang tuanya dulu yang sanggup berkorban apa saja demi memastikan keperluan seisi keluarga terutama anak-anak dipenuhi.
“Sekarang saya terfikir, betulkah apa yang dia (emak) kata atau hanya menipu saya supaya tidak mahu anaknya risau atau berasa bersalah? Lauk ayam goreng yang diganti ikan kadang-kadang yang saya tak kisah pun sebab sedap. Saya sudah gembira.
“Apalah agaknya yang dibualkan mak ayah saya sebelum mereka tidur pada waktu itu,” katanya lagi.
Bagi Nad, tanggungjawab yang digalas ibu bapa pada era masa kini terutama ketika era pandemik Covid-19 ini berleluasa di seluruh pelosok dunia antara perkara mencabar sama ada dari segi mental, fizikal serta kewangan.
“Dalam keadaan sekarang yang berdepan segala macam risiko dan kegawatan ekonomi, sememangnya tanggungjawab kita bukan mudah. Mesti ada dalam kalangan kita yang runsing memikirkan macam mana mahu terus bertahan.
“Malah pada masa sama kita juga seboleh-bolehnya ingin supaya anak-anak tidak sedar akan keperitan yang kita sedang tanggung. Saya pasti semua ibu bapa sayu melihat anak membesar terperuk di dalam rumah, ada yang makan ala kadar, pelajaran entah ke mana,” luahnya ibu kepada dua cahayamata , Fahad Ibrahim dan Budi Kalsom itu.
Nad juga berharap semua pengalaman yang dirasai pada masa sekarang dikenang semula dalam kontek berbeza iaitu melihatnya secara positif sekali gus menandakan kemenangan kepada setiap insan.
“Diharap 10 tahun akan datang kita mampu mengimbas zaman kegelapan ini dengan senyuman kerana kita berjaya melalui detik hitam itu bersama-sama. Semoga cepatlah pandemik ini berlalu pergi,” tambahnya. – K! ONLINE


Sanggup rentas negeri untuk menyamun
Oleh WAT KAMAL ABAS

7 Julai 2021, 5:55 pm
LARUT – Dua lelaki masing-masing mempunyai 29 dan 17 rekod jenayah ditahan polis selepas melakukan kegiatan samun terhadap dua mangsa bulan lalu melibatkan kejadian berasingan di Bukit Bertam dan Gua Petai dekat sini.
Suspek utama berusia 32 tahun yang berasal dari Pulau Pinang mengaku masuk ke daerah ini menggunakan lorong tikus untuk melakukan kegiatan samun bersama rakannya.
Ketua Polis Daerah Selama, Deputi Superintendan Mohd. Sabri Saat berkata, dalam kejadian tersebut kedua-dua mangsa wanita Melayu berusia 48 dan 61 tahun kerugian kira-kira RM7,800 apabila disamun rantai dan gelang emas.
Menurut beliau, modus operandi mereka adalah meronda dalam kawasan kampung menunggang motosikal menyasarkan kedai runcit terpencil dan berpura-pura hendak melakukan pembayaran sebelum menyamun mangsa.
“Mereka ditahan pada 26 Jun lalu serta merampas motosikal jenis Yamaha 125Z yang digunakan. Barang kemas juga ditemui di dua premis pajak gadai di Pulau Pinang.
“Turut ditahan bagi membantu siasatan adalah pembeli barang kemas iaitu seorang lelaki dan seorang wanita,” ujarnya kepada pemberita selepas menyampaikan bantuan kotak makanan dalam Ops Bantu di Selama hari ini.

Hasil soal siasat kata Mohd. Sabri, kedua-dua mereka juga mengaku melakukan kegiatan jenayah sama di beberapa daerah di Pulau Pinang dan Kedah.
“Dua kes di daerah Selama ini disiasat mengikut Seksyen 395 Kanun Keseksaan.
“Kedua-dua suspek yang masih direman kini diserahkan kepada salah sebuah Ibu Pejabat Polis Daerah (IPD) di Kedah bagi membantu siasatan membabitkan kes jenayah lain, ” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Katil sampai luar wad kecemasan
Oleh ABDUL RAZAK IDRIS

7 Julai 2021, 5:38 pm
KLANG – Penggunaan katil Hospital Tengku Ampuan Rahimah (HTAR) di sini didapati semakin meningkat apabila terdapat beberapa pesakit terpaksa diletakkan di luar wad kecemasan.
Perkara tersebut tular di laman sosial Facebook apabila ramai pengguna menyatakan agar tidak perlu hadir ke hospital tersebut sekiranya tidak mempunyai sebarang kepentingan.
Insiden itu juga menyebabkan spekulasi di kalangan para pengguna laman tersebut sama ada bilangan pesakit Covid-19 yang menerima rawatan di hospital itu meningkat.
Hasil tinjauan! hari ini turut mendapati beberapa pesakit kelihatan duduk dan berbaring di katil yang diletakkan pekarangan hospital.
Sementara itu, usaha Kosmo! bagi mendapatkan penjelasan berhubung perkara itu daripada Pengarah Kesihatan Selangor, Datuk Sha’ari Ngadiman gagal apabila panggilan tidak berjawab. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Lelaki pecah rekod imbang penyodok atas kepala paling lama
Oleh KOSMO!

7 Julai 2021, 6:00 pm
BOISE, IDAHO – Seorang lelaki dari negeri Idaho, Amerika Syarikat berjaya memecahkan Guinness World Records dengan mengimbangi sebatang penyodok taman yang diletakkan di atas kepalanya selama dua jam, 36 minit dan enam saat, lapor laman berita United Press International semalam.
David Rush yang pernah memecahkan lebih 150 Guinness World Records berkata, dia sebelum ini memegang rekod mengimbangi objek di atas kepala paling lama.
Kedudukannya itu bagaimanapun dirampas oleh individu lain yang menewaskan rekod tersebut.
“Kita memerlukan stamina fizikal dan mental untuk memastikan sesebuah objek berada dalam keadaan seimbang di atas kepala untuk tempoh yang lama.
“Saya menukar tiga posisi berdiri secara bersilih ganti untuk menyokong otot-otot yang diperlukan untuk memecahkan rekod ini,” katanya.
Penyodok taman yang digunakan oleh Rush adalah seberat 992 gram. – AGENSI


PPM kenal pasti dalang utama penyeludupan kontraban
Oleh MUHD AFIQ AL-HAFIZ MAT YUSOF

7 Julai 2021, 5:22 pm
KUALA LUMPUR – Pasukan Polis Marin (PPM) sudah mengenal pasti dalang utama sindiket penyeludupan kontraban di negara ini yang menyebabkan kerugian hasil negara sehingga RM5 billion.
Komander PPM, Jabatan Keselamatan Dalam Negeri Dan Ketenteraman Awam, Bukit Aman, Deputi Komisioner Mohd. Yusoff Mamat berkata, maklumat berkaitan sindiket yang aktif dalam penyeludupan rokok serta arak terbabit sedang dikumpulkan dan tindakan akan dilakukan dalam masa terdekat.
“Sindiket penyeludupan kontraban ini sudah pun dikenal pasti dan satu operasi bersepadu akan dijalankan dalam masa terdekat.
“Hasil risikan mendapati, kawasan utama kegiatan kontraban ini adalah di Pantai Barat Semenanjung di mana kawasan ini mempunyai pantai yang landai,”katanya ketika sidang akhbar di Bukit Aman di sini hari ini.
Beliau turut memberitahu, pihaknya telah mengesan pergerakan baru yang dilakukan sindiket berkenaan untuk menyeludup masuk rokok dan arak ke negara ini.
“Modus operandi terbaharu ini dilakukan sindiket terbabit selepas kerajaan mengehadkan pemindahan barang seperti rokok di pelabuhan khusus sahaja selain mengenakan cukai import ke atas rokok yang bertujuan untuk dieksport.

“Sindiket ini akan menggunakan kapal kargo atau kapal tangki yang diubah suai menjadi bot pertukaran barang di tengah lautan antarabangsa.
“Kapal besar ini dikesan bergerak dari Vietnam dan akan turun ke sempadan negara ini yang membabitkan kawasan Pantai Timur seperti perairan Kuantan sehinggalah ke Kota Tinggi, Johor,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


KPDNHEP keluar kompaun RM4.06 juta
Oleh ABDUL RASHID ABDUL RAHMAN

7 Julai 2021, 5:58 pm
BENTONG – Kementerian Perdagangan Dalam Negeri dan Hal Ehwal Pengguna (KPDNHEP) telah mengeluarkan kompaun berjumlah RM4.06 juta sejak penguatkuasaan pematuhan prosedur operasi standard (SOP) Perintah Kawalan Pergerakan (PKP) Akta 342 dilaksanakan pada 13 Mei tahun lalu.
Menterinya, Datuk Seri Alexander Nanta Linggi berkata, dalam tempoh itu sebanyak 714 daripada 634,350 premis yang diperiksa telah dikenakan kompaun kerana gagal mematuhi SOP ditetapkan.
“Setiap hari kita buat pemeriksaan sebab penguat kuasa kita sentiasa di lapangan, kita ada 72 pusat penguatkuasan seluruh negara yang mana pegawai penguatkuasa kita sentiasa memantau dan aduan sentiasa diterima.
“Antara kesalahan SOP yang dilakukan ialah tidak menyediakan alat pemeriksaan suhu, tiada aturan penjarakan, tiada pencuci tangan dan sebagainya,” katanya selepas melakukan tinjauan penguatkuasaan pematuhan SOP PKP Sektor Perdagangan Pengedaran Fasa 2 Pelan Pemulihan Negara di Pasar Raya TF di sini hari ini.
Hadir sama Ketua Setiausaha KPDNHEP, Datuk Seri Hasnol Zam Zam Ahmad dan Pengarah Penguatkuasa Bahagian Penguatkuasa KPDNHEP, Azman Adam.
Menurut Alexander pematuhan dalam sektor perdagangan pengedaran berada pada tahap yang baik iaitu 98.56 peratus premis didapati patuh kepada SOP ditetapkan.

“Hanya 0.1 peratus premis sahaja yang dikenakan kompaun manakala selebihnya iaitu 1.23 peratus premis diberi nasihat dan amaran,” katanya.
Sementara itu, beliau berkata, perincian mengenai pelaksanaan pemberian vaksinasi kepada barisan hadapan sektor perdagangan pengedaran akan diumumkan dalam masa terdekat selepas perinciannya dimuktamadkan bersama Jawatankuasa Petugas Khas Imunisasi Covid-19 (CITF).
Katanya, pelaksanaan vaksinasi kepada barisan hadapan sektor perdagangan pengedaran akan memberi manfaat kepada hampir 500,000 barisan hadapan sektor berkenaan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


JPJ Kelantan lelong 75 kenderaan dilucut hak
Oleh ROSLIZA MOHAMED

7 Julai 2021, 5:43 pm
KOTA BHARU – Jabatan Pengangkutan Jalan (JPJ) Kelantan melelong 75 buah kenderaan yang telah dilucut hak pada harga serendah RM120 sehingga RM11,800 bermula 11 hingga 18 Julai ini.
Pengarah JPJ Kelantan, Hanif Yusabra Yusuf berkata, tawaran sebut harga bagi kesemua kenderaan itu dibuka bermula pukul 8 pagi hingga 12 tengah hari sepanjang tempoh tersebut.
Katanya, tawaran sebut harga itu dilaksanakan secara dalam talian bagi mengelakkan orang ramai berkumpul di pejabat JPJ sekali gus dapat mengekang penularan Covid-19.
“Kaedah ini berbeza dengan lelongan awam apabila mereka tidak perlu hadir ke pejabat JPJ untuk menyatakan sebut harga dan semua akan dijalankan secara dalam talian.
“Pelbagai kenderaan yang ditawarkan antaranya Toyota Wish, Honda Odyssey, Honda Jazz, Protan Saga dan Proton Iswara yang bermula pada harga RM120 sehingga RM11,800,” katanya ketika dihubungi pemberita hari ini.
Menurut Hanif Yusabra, nilai deposit sebut harga adalah lima peratus daripada harga tawaran dalam bentuk bank draf dan kiriman wang atas nama Ketua Pengarah Pengangkutan Jalan Malaysia.

Keterangan lanjut boleh hubungi Unit Pengurusan Sita JPJ Kelantan menerusi talian 09-766 6905 atau 09-766 6117 atau layari Facebook, JPJNegeriKelantanOfficial. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tema Hari Kebangsaan 2021 kekal seperti tahun lalu
Oleh AMREE AHMAD

7 Julai 2021, 6:04 pm
PUTRAJAYA – Malaysia Prihatin sekali lagi dikekalkan sebagai tema Hari Kebangsaan 2021 pada akhir bulan depan, dengan sambutan rasmi juga dalam norma baharu seperti tahun lepas.
Pengerusi Jawatankuasa Induk Sambutan Hari Kebangsaan dan Hari Malaysia 2021, Datuk Saifuddin Abdullah berkata, ia perlu disesuaikan dengan suasana wabak Covid-19 ketika ini.
“Kita (penganjur) akan membuat secara sederhana macam tahun lalu dan lokasi sambutan peringkat nasional juga dibuat di Dataran Pahlawan, Putrajaya seperti pada tahun lepas,” katanya.
Beliau yang juga Menteri Komunikasi dan Multimedia menyatakan demikian pada sidang akhbar selepas sesi turun padang secara maya bersama 39 petugas Telekom Malaysia (TM) hari ini.
Mengulas lanjut, Saifuddin berkata, Kempen Kibar Jalur Gemilang peringkat nasional bakal dilancarkan rasmi di Kuala Terengganu, Terengganu yang dijangka sekitar pertengahan bulan ini.
Sementara itu tambahnya, sambutan Hari Malaysia 2021 pula akan berlangsung di Sabah selepas giliran Sarawak sebagai tuan rumah perayaan berkenaan pada 16 September tahun lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


PPM patahkan 3,435 kes bernilai RM220 juta
Oleh MUHD AFIQ AL-HAFIZ MAT YUSOF

7 Julai 2021, 5:30 pm
KUALA LUMPUR – Pasukan Polis Marin (PPM), Polis Diraja Malaysia (PDRM) berjaya mematahkan sebanyak 3,435 aktiviti pelanggaran undang-undang membabitkan perairan negara bernilai RM220,443,106 juta sejak awal Januari hingga Jun tahun ini.
Komander PPM, Jabatan Keselamatan Dalam Negeri Dan Ketenteraman Awam Bukit Aman, Deputi Komisioner Mohd. Yusoff Mamat berkata, kejayaan ini sekali gus menunjukkan peningkatan sebanyak RM 164,682,477 atau 295 peratus berbanding tempoh sama pada tahun lalu.
“Sebanyak 38,694 kapal tempatan dan asing telah diperiksa berbanding 26,908 pada tahun lalu manakala orang yang diperiksa adalah seramai 157,467 orang.
“PPM masih mengekalkan tiga teras utama bagi menjamin keselamatan dan ketenteraman di perairan negara iaitu pencegahan dan penurunan kadar jenayah, menstabilkan kesejahteraan rakyat serta penguatkuasaan berterusan dan penyampaian perkhidmatan kepolisan yang terbaik kepada masyarakat.
“Keberhasilan kejayaan ini memperlihatkan aktiviti pelanggaran undang-undang membabit penyeludupan kontraban, penyusupan pendatang asing tanpa izin, penyeludupan dadah dan pencerobohan nelayan asing,” katanya ketika sidang akhbar di Bukit Aman di sini hari ini.
Mengulas lanjut, kes di bawah Akta Perikanan 1985 mencatatkan sebanyak 1,460 kes berbanding 625 kes sementara membabitkan Akta Imigresen 1959/63 ialah sebanyak 57 kes tahun ini.

“Bagi kesalahan di bawa Akta Kastam 1985 mencatatkan sebanyak 133 kes manakala selebihnya melibatkan kes seperti Akta Kawalan Bekalan 1961(115), Akta Perkapalan Saudagar (581) dan Akta kawalan Padi (117).
“Nilai rampasan melibatkan kesalahan terbabit antaranya di bawah Akta Kastam 1967 adalah sebanyak RM156.3 juta, Akta Dadah 1952 (RM18.8 juta) dan Akta Kawalan Bekalan 1961 (RM13.35),” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


RON97 naik satu sen, RON95, diesel kekal
Oleh KOSMO!

7 Julai 2021, 5:15 pm
PUTRAJAYA – Harga runcit petrol RON97 naik lagi satu sen kepada RM2.70 seliter berbanding RM2.69 sebelum ini bagi tempoh bermula tengah malam ini hingga 14 Julai depan.
Kementerian Kewangan berkata, harga runcit petrol RON95 pula kekal pada paras RM2.05 seliter manakala harga diesel kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter bagi melindungi pengguna daripada kesan kenaikan harga sebenar minyak di pasaran global.
“Walaupun harga pasaran sebenar bagi kedua-dua produk telah meningkat melebihi paras harga siling yang telah ditetapkan, kerajaan mengekalkan harga runcit RON95 dan diesel buat masa ini,” katanya hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Cik B cari bendera putih, hulurkan bantuan di sekitar Ipoh
Oleh MOHAMMAD SHAHEMY AZMI

7 Julai 2021, 5:49 pm
PETALING JAYA – Penyanyi dan usahawan muda, Cik B turut tidak ketinggalan melakukan kerja amal apabila tampil menghulurkan bantuan kepada golongan terjejas pendapatan gara-gara Perintah Kawalan Pergerakan 3.0 (PKP 3.0).
Menerusi hantaran yang dimuat naik dalam Instagramnya, Cik B atau nama sebenarnya Edlynn Zamilleen, 16, bersama adik lelakinya, Muhammad Eric Zaquan atau Kacak, 14, berkata dia mahu mencari ‘bendera putih’ yang ada di sekitar kawasan Ipoh, Perak untuk menghulurkan bantuan.
“Hari ini saya nak pergi menolong orang yang memerlukan bantuan. Saya nak pergi cari bendera putih.
“Esok saya akan mengedarkan barangan ini (bantuan). Kalau sesiapa yang mahukan bantuan, anda boleh maklumkan kawasan anda. Tapi hanya disekitar Ipoh sahaja tau termasuk area Chemor, Chepor, Manjoi, Lembah Kinta dan Meru,” katanya dalam Instagram.
Menerusi perkongsian sama, Cik B yang popular menerusi single Tolonglah Aku turut berkongsi video semasa dia bersama Kacak keluar membeli barangan keperluan harian di sebuah pasar raya untuk diagihkan ke rumah-rumah keluarga yang memerlukan.
Bahkan, Cik B juga berkongsi momen semasa dia mengangihkan bantuan tersebut dengan mengunjungi beberapa buah keluarga yang terjejas dan menyampaikan sendiri bantuan kepada mereka.

Menjengah dalam ruangan komen, rata-rata pengikut dalam Instagramnya memuji dan berkongsi rasa sebak melihat kemuliaan hati anak kepada usahawan kosmetik popular, Datuk Seri Vida itu membelanjakan wangnya sendiri bagi menghulurkan bantuan.
“Kagum betul dengan Cik B. Semoga makin murah rezeki Cik B dan dapat tolong ramai orang,” komen salah seorang pengikutnya.
“Masya-Allah. Awak memiliki hati yang sungguh suci. Semoga Allah merahmati awak dan keluarga,” kata seorang lagi pengikutnya.
Hasil tinjauan Kosmo! Online mendapati sehingga kini, video tersebut telah meraih hampir 150,000 tontonan daripada pengikutnya dalam Instagram.
Terdahulu, ibunya, Datuk Seri Vida mendapat kecaman hebat netizen apabila menegur masyarakat agar tidak semata-mata menunggu bantuan dan mengibar bendara putih untuk keluar daripada kesempitan sepanjang PKP. Kata jutawan kosmetik itu, sesiapaun jangan berhenti berikhtiar untuk mencari rezeki. -K! ONLINE


Pemilik bengkel motosikal ditemui mati tergantung
Oleh WAT KAMAL ABAS

8 Julai 2021, 11:32 pm
BAGAN SERAI – Seorang lelaki ditemui tergantung di dalam sebuah bengkel motosikal di Jalan Persekutuan Ipoh-Butterworth dekat Masjid Tinggi di sini, malam ini.
Mangsa, Tan Hock Meng, 60, ditemui isterinya dalam keadaan tergantung dalam bengkel miliknya setelah tidak pulang ke rumah yang terletak di Taman Sinar dalam kejadian kira-kira pukul 9.30 malam tadi.
Menurut sumber, mangsa bercadang untuk menjual bengkelnya pada minggu ini kepada seorang pembeli dan meminta masa untuk mengemas barang-barang yang terdapat di dalam bengkel tersebut.
“Kedai motosikal yang diusahakan mangsa tidak beroperasi sejak tiga bulan lalu dan dia dikatakan bercadang untuk menjual kedainya pada harga RM10,000,” ujar sumber tersebut.
Mayat mangsa telah dibawa ke Hospital Parit Buntar untuk bedah siasat manakala pihak polis masih berada di lokasi kejadian untuk menjalankan siasatan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pesara guru ditemui mati dalam kereta
Oleh OTHMAN YAHAYA

8 Julai 2021, 11:11 pm
SUNGAI PETANI – Seorang pesara guru ditemui mati dalam kereta yang diletakkan hadapan sebuah pusat beli-belah di sini, petang tadi.
Mayat lelaki berusia 45 tahun itu ditemui sudah tidak bernyawa di tempat duduk pemandu kenderaan jenis Toyota Avanza kira-kira pukul 5.28 petang.
Timbalan Ketua Polis Daerah Kuala Muda, Superintendan Anuar Abdul Rahman berkata, anggota polis terus bergegas ke lokasi kejadian sebaik sahaja menerima laporan kes tersebut.
“Mangsa didapati telah meninggal dunia dan berdasarkan temubual dengan abangnya, mangsa tidak mempunyai sebarang penyakit kecuali sakit mental.
“Lelaki itu tidak pernah berkahwin dan tinggal seorang diri di rumahnya di Taman Ria dekat sini serta telah bersara awal daripada tugasnya sebagai seorang guru di sebuah sekolah di daerah ini,” katanya di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pasukan Liga M terpalit PKPD perlu alternatif baharu
Oleh MUHAMAD ARDIE PUTRA SUHAIMI

8 Julai 2021, 10:41 pm
LIGA Bola Sepak Malaysia (MFL) berharap lapan pasukan Liga Malaysia (Liga M) yang terpalit dengan Perintah Kawalan Pergerakan Diperketat (PKPD) mencari alternatif baharu selepas saingan diberi ‘lampu hijau’ oleh kerajaan untuk kembali bersambung pada 24 Julai depan.
Ketua Eksekutif MFL, Datuk Ab. Ghani Hassan berkata, semua pasukan dibenarkan menjalani latihan menerusi Camp Based Training tetapi pasukan-pasukan yang berada di zon PKPD perlu mencari venue baharu perlawanan bagi saingan Liga Super dan Liga Premier.
Sebagai rekod, lapan pasukan Liga M terdiri daripada Kuala Lumpur City, PDRM FC, Selangor FC dan Selangor 2, Petaling Jaya City, UiTM FC ,Skuad Projek FAM-MSN serta Negeri Sembilan FC terjejas dengan arahan PKPD yang ditetapkan oleh kerajaan.
“Buat masa ini, lapan pasukan tidak dapat menggunakan venue tuan rumah mereka disebabkan PKPD dan kita tidak tahu bila tempoh PKPD ini akan ditamatkan.
“Pihak MFL telah meminta agar pasukan terbabit bersedia dengan perancangan awal mencari stadium baharu bukan di kawasan PKPD yang tidak digunakan oleh mana-mana pasukan seperti Stadium Manjung, Perak dan Stadium Batu Kawan, Pulau Pinang.
“Dengan situasi cukup mencabar disebabkan Covid-19 ketika ini, saya berharap agar semua pasukan bekerjasama dalam memastikan kelangsungan Liga M musim ini,” katanya.

Mengulas lanjut, Ghani turut mengucapkan terima kasih kepada pihak kerajaan kerana memberi lampu hijau buat Liga M kembali dilangsungkan selepas lebih dua bulan berehat.
“Meskipun PKP masih dilaksanakan, MFL mendapat pertimbangan baik daripada pihak Kementerian Belia dan Sukan, Majlis Keselamatan Negara dan Kementerian Kesihatan Malaysia untuk meneruskan baki saingan Liga M dengan SOP yang ketat.
“Selain itu, ada beberapa pindaan jadual tidak dapat dielakkan bagi meminimumkan pertembungan venue dan bagi mengelak daripada pasukan-pasukan mengharungi jadual agak padat,” katanya.


Syarikat bungkus minyak masak dikesan terlibat kegiatan penyeludupan
Oleh ROSLIZA MOHAMED

8 Julai 2021, 10:14 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDNHEP) Kelantan mengesan taktik syarikat pembungkusan minyak masak paket yang terlibat kegiatan penyeludupan apabila mereka didapati menggunakan bungkusan minyak masak syarikat sudah tidak beroperasi.
Taktik itu dikesan oleh KPDNHEP Kelantan dan Pasukan Gerakan Am (PGA) Batalion 7 selepas merampas sebanyak 5,610 kilogram (kg) minyak masak paket di dalam tiga buah kenderaan di Tendong, Pasir Mas pada pukul 3 petang hingga 10 malam semalam.
Ketua Pegawai Penguat Kuasa KPDNHEP Kelantan, Azanizam Affendi Juri berkata, pihaknya telah melakukan risikan selama seminggu untuk mengesan pergerakan minyak masak bersubsidi dari sebuah syarikat pembungkus minyak masak berlesen yang disyaki terlibat dalam kegiatan penyeludupan.
Katanya, ketika menjalankan risikan, anggota KPDNHEP dan PGA telah mengekori dua buah van jenis Toyota Hiace dan sebuah kereta jenis Proton Saga keluar dari syarikat pembungkus minyak itu yang menuju ke kawasan sempadan negara.
“Menyedari kenderaan dipandu mereka diekori, ketiga-tiga pemandu telah melarikan diri apabila tiba di lokasi berkenaan.
“Pemeriksaan di dalam dua buah van itu menemui minyak masak paket sebanyak 5,100 kg manakala 510 kg lagi di dalam kereta Proton Saga dengan anggaran keseluruhan bernilai RM14,025,” katanya dalam satu kenyataan di sini hari ini.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hilang hampir RM2,000 selepas diraba pekerja seks
Oleh KOSMO!

8 Julai 2021, 10:00 pm
PATTAYA, THAILAND – Gara-gara menolak godaan seorang pekerja seks untuk melakukan hubungan intim, seorang pelancong dari Jerman mengalami kerugian berjumlah 15,000 baht (RM1,931), lapor laman berita Thaiger hari ini.
Dalam aduannya kepada polis, Thomas Hatesaul, 68, berkata, ketika kejadian dia sedang bersiar-siar di sebatang jalan di Pattaya sebelum dihampiri seorang wanita yang dipercayainya adalah pekerja seks.
Wanita berpakaian seksi itu menghampiri Hatesaul secara agresif dan memeluknya sambil menawarkan perkhidmatan hubungan intim untuk sejumlah bayaran yang tidak didedahkan.
Lelaki itu bagaimanapun menolak pelawaan wanita terbabit, lantas berlalu pergi. Dia kemudian menyedari wang di dalam poketnya berjumlah 15,000 baht (RM1,931) telah hilang.
Buat masa ini, polis sedang meneliti rakaman sistem televisyen litar tertutup (CCTV) di lokasi kejadian  bagi mengesan suspek.
Kes tersebut disifatkan polis sebagai kes penting memandangkan insiden seperti itu mampu merosakkan imej Pattaya sebagai sebuah bandar yang menjadi tarikan pelancong luar negara. – AGENSI


Najib persoal kenyataan MP BN
Oleh MOHD RASDAN AHMAD

8 Julai 2021, 9:57 pm
PETALING JAYA- Ahli Parlimen Pekan, Datuk Seri Najib Razak menyangkal dakwaan mengenai Ahli-Ahli Parlimen Barisan Nasional (BN) yang masih setia menyokong pemerintahan Perdana Menteri, Tan Sri Muhyiddin Yasin.
Jelas bekas Perdana Menteri itu, beliau juga seorang Ahli Parlimen BN namun tidak pernah bersetuju untuk melanggar arahan yang dibuat Majlis Kerja Tertinggi (MKT) parti tersebut semalam.
Tangkap layar hantaran Najib di laman Facebook malam ini.
“Saya pun ahli parlimen BN. Sejak bila saya setuju langgar arahan MKT parti semalam? Siapa ada senarai penuh nama-nama yang dimaksudkan dalam kenyataan yang dikeluarkan entah pihak mana ini?
“Saya yang tandatangan watikah pencalonan bagi setiap Ahli parlimen BN yang ada hari ini. Sebab itu, saya tentu akan kenal nama setiap orang Ahli Parlimen BN. Sila beri senarai nama,” ujarnya melalui satu kenyataan yang dimuat naik laman Facebook miliknya sebentar tadi.
Terdahulu, satu kenyataan bersama Ahli-Ahli Parlimen BN tersebar dengan menyatakan kesepakatan menyokong kerajaan Perikatan Nasional (PN) di bawah pemerintahan Muhyiddin.
Jelas kenyataan tersebut, apa yang menjadi keutamaan Ahli-Ahli Parlimen pada waktu ini adalah usaha memastikan agenda Pelan Pemulihan Negara (PPN), dapat direalisasikan dengan keyakinan bahawa rakyat akan kembali menjalani kehidupan normal seperti sebelum Pandemik Covid-19. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929